text:
Ibyemezo 3 ugomba gufata mu buzima bwawe, kandi uba utagomba gutangira ubusobanuro.
Kwisobanura cyangwa gusaba imbabazi ni ibikorwa benshi muri twe dukora kubera umwanzuro twafashe ushobora kutishimirwa na buri wese, bigatuma dutanga ibisobanuro kuri ba bandi uwo mwanzuro utashimishije.
Kimwe mu bice by’ubuzima tugomba kubamo ni ukumenya ko hari imyanzuro ufatira ubuzima bwawe utagomba gusobanurira bagenzi wawe impamvu wawufashe, utitaye ku byo bari butekereze cyangwa uko bari bugufate, Rimwe na rimwe usanga abakobwa n’abategarugori bananirwa guhagarara ku mwanzuro baba bafatiye ubuzima bwabo kubera gutinya uko bari bufatwe cyangwa uko bashobora kubura abo bita inshuti zabo bigatuma umwanzuro bafashe basabwa gutanga impamvu yawo bikarangira wa mwanzuro batawukomeje ngo bawushyire mu bikorwa.
Ibi ni bimwe mu bintu ugomba gukora mu buzima bawe, kandi ntutange ubusobanuro ku mpamvu wabikoze:
1.Kuvuga OYA:
Akenshi iyo umuntu akubajije ikintu gisaba gusubiza YEGO cyangwa OYA, aba yiteguye igisubizo cya YEGO, iyo umusubije OYA rero ntanyurwa ahita akubaza impamvu akagusaba ubusobanuro, igihe wafashe icyemezo runaka ukabona guhakana aricyo gisubizo cyiza ntuzagire uwo uha ubusobanuro bw’iyo OYA wavuze kandi ntuzumve ko hari icyaha wakoze, ufite uburenganzira busesuye bwo kuvuga OYA cyane cyane ku kintu kireba ubuzima bwawe.
2. Shyiraho imipaka:
Kugirango ubeho neza kandi wishimye ujye ushyira imipaka ku buzima bwawe, ntihakagire ukujyana aho ashatse hose uko abishatse, kora ibijyanye n’ibyo wifuza kugeraho. Nushyira imipaka mu buzima bwawe y’ibyo utagomba gukora kubera uko ushaka kubaho birumvikana hari abo bitazashimisha bifuzaga kuguha gahunda yabo ngo abe ariyo ugenderaho ariko humura wowe uzabikore kandi ntuzabitangire ubusobanuro cyangwa ngo ubisabire imbabazi.
3. Vana abantu batagufitiye umumaro mu buzima bwawe:
Hari igihe ushobora kuba ufite inshuti ariko zikujyana mubyo ubona wowe bitajyanye n’intego zawe ntabwo ari ikosa kuba wazireka ugakurikira intego zawe kabone nubwo wakwisanga mu nzira yawe wenyine kuruta kugenda mu nzira ya benshi ariko idafite icyo ikugezaho.


c: text/html

text:
Trending
Kugeza ubu abaturage bangana na miliyari ebyiri na miliyoni 400 bahwanye na 1/3 cy’abatuye isi, ni abumva cyangwa basoma amagambo yanditse mu gitabo cyitwa Bibiliya, bakaba bitwa abakirisitu.
Bibiliya ariko ntabwo ari igitabo kimwe, ahubwo ni urugerekerane rw’ibitabo byinshi, ibigize Bibiliya Yera bikaba ari 66 (39 byo mu Isezerano rya kera na 27 byo mu Isezerano rishya, ni yo mpamvu byitwa Bibiliya, bikaba bisobanura izingiro ry’ibitabo byinshi).
Bibiliya ikomoka he ?
Uwiteka abwira Mose ati "Zamuka uze aho ndi ku musozi ugumeyo, nanjye nzaguha ibisate by’amabuye biriho amategeko, n’ibyategetswe nandikiye kubigisha." (Kuva 24:12).
Urubuga Wikipedia rugaragaza ko uyu Mose cyangwa Musa yahawe ibi bisate byanditseho amategeko aturutse ku Mana, ahagana mu myaka ibihumbi bibiri mbere y’uko Yesu/Yezu avukira mu isi.
Nyuma yaho mu myaka ya 400 mbere ya Yesu, abahanuzi bakomeje kuvuga ko Imana ibaganiriza, baba bahuye imbonankubone n’abamalayika bavuye mu ijuru ku Mana, ubutumwa bahawe bukaba bugenewe abantu bamwe, igihugu runaka cyangwa isi muri rusange.
Icyo gihe ibyahanuwe cyangwa ibikorwa by’Abisirayeli byari bitacyandikwa ku bisate by’amabuye, ahubwo bakozaga ibaba (ry’igisiga) muri wino bakayandika ku ruhu rwakozwe nk’urupapuro ruzingwa, bikitwa umuzingo.(Yeremiya 36:4).
Icyakora hari n’abatarabonaga hafi impu z’inyamaswa zo gukora imizingo, bakomeza kwandika ku bisate by’amabuye, ku bibaho bikozwe mu biti cyangwa bivuye mu ibumba.
Mu itangiriro ry’Amateka(Histoire) ubwo Yezu/ Yesu Kristu yavukaga, Isezerano rya Kera ryari rirangiye, hatangira Isezerano rishya rikubiyemo inyandiko z’abantu babaye hafi ya Yesu Krisitu cyangwa bumvise ibye, ndetse n’abo yagiye yiyereka amaze gusubira mu Ijuru.
Bibiliya ni cyo gitabo cya mbere mu byasomwe na benshi ku isi. Kubera iki ? Kubera ko ari amagambo abantu babona ko yavuzwe n’Imana kuri bo, ibabwira aho bakomoka, uko bariho n’ibihe bizaza mu gihe cya vuba cyangwa icya kera.
Hari abamara kuyisoma bakayivuma kuko basanga ibabuza uburenganzira bwo gukora icyo bashaka, ariko hari n’abayikundira kuba ihora ibahumuriza mu bibazo bagirira ku isi, ikanabahesha kwiringira ko bazabana n’Imana mu ijuru.
Uko gukunda ibitabo bigize Bibiliya byatumye benshi mu Bakirisitu bagira umuco wo guhererekanya cyangwa gutizanya imizingo, bagasoma bakoporora ibyanditswemo kugira ngo ikwire mu bantu benshi, ariko biranga biba iby’ubusa kuko hari hakenewe kopi nyinshi.
Umuyobozi ushinzwe Itumanaho no Kwamamaza mu Muryango wa Bibiliya mu Rwanda(BSR), Pasiteri Michael Gasare yagize ati "cyari ikibazo gikomeye, umubare w’abakirisitu wariyongeraga umunsi ku wundi, imizingo y’ibitabo bigize Bibiliya ikarushaho kuba mike ugereranyije n’abayikeneye".
Byageze mu mwaka wa 1450 uwitwa Yohannes Gautenberg w’i Mainz mu Budage ahimba imashini icapa ikanakora fotokopi y’inyandiko, ariko nabwo ngo byaranze biba iby’ubusa kuko iyo mashini yatangaga umusaruro muke ugereranyije n’abari bakeneye imizingo ya Bibiliya.
Bakomeje kujya batizanya imizingo kugeza mu kinyejana cya 19 ubwo iterambere ry’inganda ryabyaye imashini nyinshi zirimo n’izicapa zikanafotora inyandiko ziri ku mpapuro.
Icyo gihe kandi havutse uburyo bwo gufata ibiti n’impu zikomeye z’inyamaswa bakabisya, ifu ivuyemo igakorwamo impapuro zandikwaho ya magambo yari ari mu mizingo myinshi ihwanye n’umubare w’ibitabo bigize Bibiliya. Sibwo babishyize hamwe bikabyara Bibiliya ?
Ivuka ry’Umuryango wa Bibiliya ku Isi
Nk’uko Ikinyamakuru Kt Press cyabiganirijwe na Pasiteri Gasare wo mu Muryango wa Bibiliya mu Rwanda, mu mwaka wa 1804 abayobozi b’amadini n’amatorero mu gihugu cy’u Bwongereza barateranye, biga ku cyakorwa kugira ngo abantu bose ku isi babashe kwibonera Bibiliya.
Ikibazo cyari gihari ntabwo cyari uburyo haboneka kopi nyinshi gusa, ahubwo n’uburyo haboneka izanditse mu ndimi zose z’abatuye isi.
Bibiliya ya mbere kuko yari yarahawe Abaheburayo(Abayahudi), yari yanditse mu Giheburayo, nyuma yaho imizingo ya Bibiliya yaje no guhindurwa mu Kigereki, ndetse ikomeza guhindurwa mu zindi ndimi kugeza no mu Cyongereza.
Abayobozi b’amadini n’amatorero mu Bwongereza bahise bashyira hamwe bashinga umuryango udashingiye ku nyungu(Bible Society), ugomba gufasha bamwe mu baturage b’ibihugu by’amahanga kumenya icyongereza kugira ngo bahindure mu ndimi zabo Bibiliya yari yanditse mu Cyongereza.
Ikinyejana cya 19 kandi cyabaye icy’abavugabutumwa(missionnaries) bavaga i Burayi berekeza hirya no hino ku isi, bakaba ari bo bagize uruhare mu gushaka bamwe mu baturage b’ibihugu bagezemo, babafasha kujya mu Bwongereza kwiga kugira ngo bazaze guhindura Bibiliya mu ndimi z’abo muri ibyo bihugu bavukamo.
Bibiliya mu Rwanda
Abamisiyoneri bageze mu Rwanda mu mpera z’ikinyejana cya 19 (mu myaka ya 1890), nyuma yaho baje kujya i Nyanza gusaba umwami kubashakira abantu baba bazi Icyongereza, kugira ngo bafashe Abanyarwanda kugira Bibiliya Yera cyangwa Ntagatifu zanditse mu rurimi kavukire.
Pasiteri Gasare ati "Hari abo umwami yabonye, simbazi ariko harimo uwitwaga Rukeribuga wari waragendanye n’abazungu cyane bigeza ubwo amenya Icyongereza, baramujyanye abanza kujya kwihugurira muri Uganda nyuma aza no kujya mu Bwongereza".
"Rukeribuga yaragarutse aba umuntu w’ingirakamaro cyane kuko umuvugabutumwa yabaga yigisha mu Cyongereza, Rukeribuga akamusemurira mu Kinyarwanda".
Nyuma yaho uwo Rukeribuga afatanyije n’abandi bari bamaze kumenya Icyongereza ndetse n’abavugabutumwa bari bamaze kumenya Ikinyarwanda, mu gihe cyihuse baje kugaragaza bimwe mu bitabo bya Bibiliya byanditse mu Kinyarwanda.
Mu mwaka wa 1904 Ubutumwa Bwiza bwanditswe na Matayo, Mariko, Luka na Yohani byari byamaze kuboneka, mu mwaka wa 1936 Isezerano rishya ryose ryari rimaze gushyirwa mu Kinyarwanda, nyuma yaho mu mwaka wa 1957, Bibiliya yose (yaba Ntagatifu cyangwa Bibiliya Yera) yari imaze gushyirwa mu Kinyarwanda.
Umuyobozi mu Muryango wa Bibiliya mu Rwanda(BSR) akomeza avuga ko umurimo wo gusemura, cyangwa gusobanura amagambo muri zimwe muri Bibiliya, bigomba gupiganirwa nk’uko abifuza akazi bose babigenza.
Muri aba basemuzi n’abanditsi baturuka muri Kiliziya Gatolika, muri Anglican, mu Badivantisiti b’umunsi wa karindwi, muri Zion Temple na Restoration Church, nta muntu n’umwe kabone n’ubwo yaba ari Umuyobozi w’Itorero, uba ashobora kugira ububasha bwo kubona Bibiliya ikiri muri mudasobwa (soft copy), kereka Pasiteri Gasare wenyine.
Kugira ngo binashoboke guhindura ijambo rimwe, kongeramo cyangwa gukuramo akadomo, ngo bisaba ko Inama y’Abayobozi b’ayo madini na Kiliziya iterana.
Bibiliya ku mpapuro zikozwe mu ifu y’Impu z’inyamaswa n’ibiti byo ku nyanja
Gasare avuga ko Umuryango wa Bibiliya mu Rwanda ujya gucapisha mu bihugu bya Korea n’u Bushinwa, ariko hakaba n’amoko amwe n’amwe ya Bibiliya zicapirwa muri Amerika n’i Burayi.
Bibiliya Yera ahanini ngo icapirwa muri Korea y’Epfo, mu gihe Bibiliya Ntagatifu yo isohorwa mu icapiro rinini ryitwa Amity riri mu Bushinwa.
Pasiteri Gasare ati "Urabona ko Bibiliya igizwe n’udupapuro duto cyane ariko dukomeye, kandi n’ubwo twaba tubonerana dute ntabwo inyandiko ziri kuri paje imwe zibonekera ku yindi. Ibi biterwa n’uko izo mpapuro ziba zakozwe mu ifu y’uruhu rw’inyamaswa nini yo mu nyanja ndetse n’igiti giteye ku nyanja kihamaze imyaka myinshi"
Akomeza agira ati "Basya ibyo bikoresho byombi, ifu yabyo bakayivanga n’ibindi bintu bitandukanye, bakaba ari byo bakoramo impapuro zo gucapiraho amagambo yanditse muri Bibiliya".
Buri mwaka Umuryango wa Bibiliya mu Rwanda (BSR) ucapisha Bibiliya ziri hagati y’ibihumbi 140 n’ibihumbi 150 ukazigeza ku Banyarwanda bazikeneye.
Buri Bibiliya imwe igurishwa amafaranga y’u Rwanda kuva kuri 5,000Frw kugera kuri 15,000Frw, ariko ngo si cyo giciro cya nyacyo kijyanye n’ayo baba bayitanzeho, nk’uko Gasare yakomeje kubisobanurira umunyamakuru wa KT Press.
Ati “Igiciro cya nyacyo ni uko dukoresha agera kuri 50,000 kuri Bibiliya igurishwa amafaranga 5,000, naho itangwa ku mafaranga ibihumbi 15,000, yo yagurishwa amafaranga agera kuri 100,000".
"Impamvu igiciro kiba cyagabanyijwe cyane biterwa n’umusanzu w’amatorero y’Abanyamuryango ba BSR bagera kuri 29 ndetse n’inkunga zituruka mu mahanga".
Pasiteri Gasare avuga ko mu mavugurura ya Bibiliya azabaho, abashinzwe ubushakashatsi bazareba amagambo atazwi yo muco w’Abisirayeli agasimbuzwa ayo Abanyarwanda bazi, ndetse n’atera ipfunwe abafite ubumuga akaba ashobora gusimbuzwa abahesha agaciro.
Ati "Hari aho bareba ijambo ’uruzabibu’ rikaba ryasimbuzwa ’amasaka’ kuko ni yo azwi mu muco nyarwanda".
KT Press
Mu gihe hashize iminsi mike hatangajwe amavugurura ari gukorwa muri Kiliziya Gatolika, abantu batandukanye bahise batekereza ko aya mavugurura yaba agamije gukemura bimwe mu bibazo bijyanye...
Mu gihe yarari gutanga imbwirwaruhame mu nama yaberaga mu musigiti Guverineri w’intara ya Azerbaijan y’iburasirazuba muri Iran, yakubiswe urushyi. Ibi byabaye kuri uyu wa Gatandatu ubwo uyu...
Umu Pasteri wo mu igihugu cya Kenya usanzwe atuye muri Leta Zunze ubumwe yamaze kwegura ku inshingano ze nyuma yuko umwe mu bakristo ashize hanze amajwi ye hanze. Uyu mu Pasteri wo mw’itorero...
Umuhanuzikazi Utang Edet Effiong, wari afite itorero mu mujyi wa Ikot Edem Odo muri Leta ya Cross River, mu majyepfo ya Nigeria, abagize umuryango we bamushyinguye ari muzima ubwo bari barakaye...

robotstxt: allowed

filter: keep


text:
Umugore w’imyaka 64 y’amavuko yakoze ubukwe bwa mbere buzima bwe nubwo abantu bamucaga intege ko azapfa atabonye umugabo.
Umugore wo muri Nijeriya, witwa Erumena Amata, benshi bari baribasiye bavuga ko atazigera abona uwo bashakanye mu buzima bwe byarangiye ashyingiwe. Mu kiganiro na BBC News,uyu mugore yavuze ko abantu bamubwiye ko ntawamushaka kuko yari ashaje.
Yongeyeho ko abantu bamubwiraga ko niyo yabona umugabo azaba amurusha imyaka 10. Erumena yavuze ko igihe cyose inshuti ze zashyingirwaga, yishimye nta numwe yagiriye ishyari. Buri mwaka, yahoraga yibwira ko bizatinda na we akabona umugabo. Kubwe ngo Imana yakojeje isoni abamunnyegaga.


text:
Ubushakashatsi bugaragaza ko byibuze umuntu muzima, agomba gusura byibuze inshuro 5-10 ku munsi kugira ngo imihumekere y’umubiri ikomeze kugenda neza kuko gusura ubwabyo ari ingenzi ku buzima bw’umuntu.
Mu bushakashatsi bwakozwe, bugaragza ko abagore aribo basura kenshi kurusha abagabo ariko benshi ntibiyimvisha impamvu ariko bimeze ndetse uwabyumva nabi ashobora kwemeza ko ari nko kubasebya.
Ubusanzwe abasobanukiwe akamaro ko gusura, ntibakwiye kubifata nk’igikorwa giteye isoni kuko nabyo ari uguhumeka, cyakoze mu gihe uzi ko wagize umusuzi unuka ukwiye kwegera ku ruhande gato ugasura wiherereye kugira ngo utabongamira abandi.
Ubundi gusura ni igikorwa umuntu ufite ubuzima akora bikaba binafite akamaro ku buzima bwacu cyane cyane niba utarabagwa byashoboka ko wigeze wumva uwabazwe avuga ko nta kintu cyo kurya aba yemerewe gufata mu gihe atarasura.
Impamvu ituma abantu bamwe bakunze gusura kenshi kurusha abandi
Kudakora siporo: Abahanga bavuga ko iyo ukunda gukora siporo bikurinda gusuragura cyane kuko imyuka ngo igenda igusohokamo buhoro buhoro bityo ukaba wikingiye gusura cyane.
Kurya vuba vuba cyane: Iyo urya usa n’ucuranwa ubuza umwuka uri hagati y’ibyo wamize n’ibikiri mu kanwa bigatuma winjiza umwuka mwinshi muri wowe.
Bimwe muri ibi nibyo bituma abagore basura kenshi kuko ubusanzwe abagore ntibakunda kugendagenda ngo bakore siporo kandi bakunda kumara umwanya munini ahantu hamwe bigatuma ibyo bariye bidacagagurika.
Hari igihe dusura umusuzi ukavuga cyangwa ntuvuge, rimwe ukanuka ubundi ntunuke abenshi bikadutera isoni iyo dusuze mu ruhame niho usanga akenshi umusuzi tuwufunga ntusohoke ariko nyuma ugatangira kumva ibintu bivugira mu nda bigonga cyane ibyo bikaba atari byiza ku buzima bwacu.


text:
UMUSOMYI WA BIBILIYA, ni igitabo gitegurwa...
Yanditswe na: Ubwanditsi
2019-06-13 03:20:10
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa kane, taliki ya 13, Ukwezi kwa gatandatu, turasoma muri Zaburi 76.1-13
1. Zaburi iyi yahimbiwe umutware w’abaririmbyi babwira inanga. Ni indirimbo ya Asafu yitwa Zaburi.
2. Mu Bayuda Imana iramenyekana, Mu Bisirayeli izina ryayo rirakomeye.
3. Kandi i Salemu ni ho hema ryayo, I Siyoni ni ho buturo bwayo.
4. Ni ho yameneye imirabyo yo mu muheto, N’ingabo n’inkota n’intwaro z’intambara. Sela.
5. Uri uw’icyubahiro n’ubwiza bwinshi, Utabarutse mu misozi y’iminyago.
6. Intwari mu mitima ziranyazwe zisinzira ubuticura, Kandi nta bo mu banyambaraga babonye amaboko yabo.
7. Mana ya Yakobo, Gucyaha kwawe kwatumye amagare n’amafarashi bisinzirira guhwera. 8. Wowe ni wowe uteye ubwoba, Ni nde ubasha guhagarara imbere yawe igihe urakaye? 9. Wumvikanishije amateka uri mu ijuru, Isi yaratinye iraceceka,
10. Ubwo Imana yahagurutswaga no guca amateka, Ngo ikize abagwaneza bo mu isi bose. Sela. 11. Ni ukuri umujinya w’abantu uzagushimisha, Umujinya uzasigara uzawukenyera.
12. Muhige umuhigo muwuhigure Uwiteka Imana yanyu, Abayigose bose bazanire amaturo Iteye ubwoba.
13. Izarimbura imyuka y’abakomeye, Ni yo iteye ubwoba Abami bo mu isi.
Ibibazo bidufasha gusobanukirwa umusomyi
1. Ibyo nsomye birambwira ibya nde, kandi biranyigisha iki?
2. Ibyo nsomye biranyigisha iki
Ku Mana data wa twese?
Kuri Yesu kristo?
Ku mwuka wera?
Ubusobanuro bw’umusomyi
Mu Bayuda Imana iramenyekana (2): lyi Zaburi yaba yararirimbwe igihe Uwiteka yari amaze gutsemba ingabo za Senakerubi (2Ngoma 32.20-22). Ubwoko bwe buramushimira ibitangaza n’ibikomeye yakoze, ari na byo bimumenyekanisha. Kandi i Salemu ni ho hema ryayo (3): Salemu ari yo Yerusalemu, risobanura amahoro. Imana itura ahari amahoro, n’ubutumwa bwayo ni imbuto zo gukiranuka zibibwa mu mahoro n’abahesha abandi amahoro (Yak.3.18). Ni yo iteye ubwoba abami bo mu isi (13): Imana yasezeranije Aburahamu ko azahesha amahanga yose umugisha (ltang.12.3).- Amahanga atayubaha yo ariko iyatera ubwoba. Yanyaze intwari izisinziriza ubuticura. Isi yumvise amateka y’imirimo yayo iratinya. Iteye ubwoba ntawuhangara kuyihagarara imbere. Gucyaha kwayo kwasinzirije amagare n’amafarashi icyarimwe. Ni yo mpamvu Abisirayeli bayumvira bayihigira imihigo bakayihigura, bakayitura amaturo, bakayitambira amashimwe (12). Ibuka ibyo yagukoreye byose maze nawe ugenze utyo.
[email protected]


text:
Mu kiganiro n’abanyamakuru cyo kuri uyu wa Gatatu, tariki ya 13 Gicurasi 2020, cyari kigamije gusobanura byimbitse ibijyanye n’iteka rya Minisitiri ryerekeye uburyo bwo guca imanza hifashishijwe ikoranabuhanga; Minisiteri y’Ubutabera yasobanuye ibizahinduka mu mirangirize y’imanza za cyamunara n’inyandiko mpesha [inyandiko itegeka ko umuntu ahabwa umutungo runaka].
Umuyobozi Mukuru Ushinzwe Serivisi yo Kwegereza Ubutabera abaturage muri MINIJUST, Urujeni Martine, yavuze ko gutangira gukoresha iri koranabuhanga bifitiye akamaro impande zitandukanye zifite aho zihuriye n’ubutabera, haherewe ku muturage.
Kuva iri teka ritangajwe, hashyizweho urubuga rwa internet ruzajya rwifashishwa n’abahesha b’inkiko bose, abaturage bafite imitungo byanzuwe n’urwego rubifitiye ububasha cyangwa habarabayeho ubwumvikane hagati y’impande ebyiri ko izatezwa cyamunara, n’izindi nzego zizajya zikurikirana ishyirwa mu bikorwa ry’imyanzuro y’imanza zishingiye ku mitungo itezwa cyamunara.
Urujeni yavuze ko zimwe mu mpinduka zazanywe n’iri koranabuhanga ari uko nta rubanza rwa cyamunara cyangwa inyandiko mpesha bizongera kurangizwa bidakorewe mu ikoranabuhanga, kandi ko hari n’uburyo bwateganyijwe igihe habayeho ikibazo muri iryo koranabuhanga.
Ati "Bizihutisha irangizamanza n’inyandiko mpesha; ubundi hari hari ibibazo bitandukanye byaturukaga ku mpande zose, ugasanga uregwa, urega cyangwa umuhesha w’inkiko […] umwe muri bo agize uruhare mu kudindira kw’irangizarubanza."
Yakomeje avuga ko bizongera umucyo mu guca urubanza, aho umuhesha w’inkiko azaba afite inzira zose zifashishwa mu kurangiza urubanza mu buryo bukwiye, byose bikorewe mu ikoranabuhanga.
Bizafasha kandi inzego zitandukanye gukurikirana no kugenzura imikorere y’abahesha b’inkiko ku buryo bukurikije amategeko.
Umwanditsi Mukuru mu Kigo cy’Iterambere, RDB, Richard Kayibanda, ashimangira ko iri koranabuhanga rishya rizagura isoko muri cyamunara kuko buri wese azagira uburenganzira bungana n’ubwa mugenzi we mu kugura umutungo aho yaba ari hose.
Ati "Bizanakemura ikibazo cy’abakomisiyoneri bajyaga bateza akavuyo ku munsi wa cyamurana, bikanica isoko rimwe na rimwe ku buryo hari n’aho cyamunara yasubikwaga."
Mu byo umuntu unyuze muri iri koranabuhanga azajya asabwa kugira ngo yemererwe gupiganwa muri cyamunara, harimo ko azajya atanga ingwate ingana na 5% y’agaciro k’umutungo upiganirwa; akayasubizwa igihe atawegukanye, mu gihe kitarenze iminsi itatu, uwawegukanye we akazajya ayaheraho yishyura igiciro cyose.
Ingwate ya 5% iteganyijwe ku mitungo ifite agaciro gahera kuri miliyoni eshanu kuzamura, mu gihe umutungo ufite agaciro kari munsi yayo nta ngwate itangwa.
Ibindi byitezwe ko bizahindurwa n’ikoranabuhanga mu kurangiza imanza za cyamunara n’inyandiko mpesha harimo gukurikirana uburyo imanza zirangizwa mu gihugu hose ku buryo bwizewe, harebwa umusaruro bitanga.
Ikigo cy’Igihugu cy’Imisoro n’Amahoro na cyo kizabasha gukurikirana neza itangwa ry’umusoro ku bahesha b’inkiko, hashingiwe kuri raporo y’imirimo bakoze.
RDB ivuga ko gutangizwa kw’iri koranabuhanga bizunganira gahunda yo kurushaho guteza imbere ishoramari no gukora ubucuruzi binyuze mu mucyo.
Iteka rya Minisitiri ryerekeye uburyo bwo guca imanza hifashishijwe ikoranabuhanga, riteganya ko mu gihe hatatanzwe byibura 75% by’agaciro k’umutungo utezwa cyamunara; nyir’umutungo cyangwa ikigo cy’imari gicunga uwo mutungo bafite uburenganzira bwo gusaba ko cyamunara ihagarikwa, hagashakwa ubundi buryo cyangwa ikimurwa.


text:
Gatsibo: Hatangiye gukorwa umuhanda uzatwara miliyari zirenga 6
Yanditswe na KAYITARE JEAN PAUL
Ubuyobozi bw’Akarere ka Gatsibo mu Ntara y’Iburasirazuba buratangaza ko bwatangiye gukora umuhanda ufite uburebure bwa kilometero 29 na metero 586 ukaba unyura Rwimbogo, Munini, Gikobwa ugahuza Gatsibo n’Akarere ka Kayonza.
Hari kandi undi muhanda ufite uburebure bwa kilometero 30 unyura mu byapa bya Ngarama ukagera muri santeri ya Ngarama ugakomeza Nyagahita aho Akarere ka Gatsibo gahana imbibi n’aka Nyagatare. Uburebure bw’umuhanda ungana n’ibilometero 59 na metero 586 uzatwara amafaranga 6 085 439 058 zizava mu ngengo y’imari ya 2017/2018.
Meya Gasana Richard asobanura ko iyi mihanda ijya gukorwa abaturage ari bo babanje kuyisaba, ikindi kandi inyura ahasanzwe hari ibikorwa by’ubuhinzi n’ubworozi, ikazafasha abaturage kugeza ku isoko umusaruro w’ibikomoka ku buhinzi ndetse ngo n’aborozi na bo bakazageza umukamo wabo ku ruganda ku buryo bworoshye.
Ati “Iyi mihanda ikorwa twayisabwe n’abaturage, iyo urebye iriya mihanda ni ijya ahantu hari ibikorwa by’ubuhinzi n’ubworozi. Nk’umuhanda ujya Rwimbogo, ni ahantu dufite ibikorwa by’ubuhinzi buhujwe hari ibikorwa by’ubworozi. Ni ho dufite amafamu menshi borororeramo kandi aborozi bakeneye uko bageza umukamo wabo ku makusanyirizo, ku bahinzi b’umuceri na bo bagomba kugemura umusaruro wabo bakawujyana ku ruganda.”
Gasana akomeza avuga ko umuhanda wa Ngarama unyura Rwangingo hari igishanga gihingwamo umuceri, ahahingwa ibigori n’ibitoki, bityo ngo abahinzi b’ibi bihingwa bakaba bazungukira kuri uyu muhanda urimo gukorwa.
Iyi mihanda nimara gukorwa izazanira byinshi by’umwihariko aborozi n’abahinzi cyane cyane mu bijyanye no kugabanya igiciro k’ingendo bakoraga bajya cyangwa bava ku isoko. Imihanda nirangira bizongera ubukungu bw’abaturage.
Kabanda John utuye mu murenge wa Rwimbogo avuga ko uyu muhanda numara gukorwa bizaborohera kugeza imyaka ku isoko rya Rwagitima n’amafaranga bakoreshaga batega ipikipiki azagabanuka.
Ati “Kugera Fayinansi no ku isoko rya Rwagitima byajyaga bituvuna kuko kugeza imyaka twejeje ku isoko byaduhendaga cyane. Turashimira ubuyobozi bwacu bwabonye ko dukeneye umuhanda ukaba waratangiye gukorwa. Ku bwacu ni ibintu byiza kuko amafaranga twajyaga dutegesha ipikipiki azagabanuka.”
Bazambanza Theophile utuye mu murenge wa Ngarama na we ashimangira ko uyu muhanda uzababera igisubizo kuko ngo barushywaga no kugera muri santeri ya Kabarore. Ati “Ndashimira ko twasubijwe ikibazo twari tumaranye igihe kirekire. Kugira ngo uve inaha i Ngarama ujya Kabarore byatwaraga amafaranga atari munsi y’ibihumbi birindwi kugenda no kugaruka, byaturushyaga. Icyo nakongeraho ni uko uyu muhanda uzatuma dushobora guhahirana n’abandi.”
Umuyobozi w’Akarere ka Gatsibo, Gasana Richard, avuga ko nta bibazo by’ingurane bihari kuko bamaze kubarira abaturage bagera kuri 38 ndetse Inama Njyanama yemeje ko bagomba kwishyurwa, bamwe amafaranga bakaba bamaze kuyabona n’abatarayabona bakaba bazayahabwa vuba kuko akarere karayafite.
Asaba abaturage kwita ku mihanda bakayirinda kwangirika babireba. Nubwo ngo atari kaburimbo ariko bizeye ko iyi mihanda yombi bazayimarana igihe kinini. Amasezerano yo gukora uyu muhanda avuga ko umuhanda ugomba gukorwa mu gihe cy’amezi 18, ku rundi ruhande rwiyemezamirimo yizeza ko uzarangira mbere y’icyo gihe.


text:
Muri iki gihe dukunze kubona abasore benshi bashakana n’abakobwa bamaze kubatera inda cyangwa se n’abafite gahunda yo kurushinga bakabanza kuryamana mbere yuko babana. Iyi ni inkuru yagiye ikunda gusakara henshi dore ko muri iki gihe kubona umukobwa arongowe adatwite aba ari imbonekarimwe. Hano hari zimwe mu mpamvu twaje kumenya zituma abasore benshi batera inda abakobwa mbere yo kurushinga.
1. Kwigarurira umutima w’umukobwa burundu
Umusore uteye inda umukobwa mbere yuko babana aba yigaruriye umutima w’uwo mukobwa burundu ndetse urukundo umukobwa yamukundaga rwikuba inshuro nyinshi.
2. Kumuhamiriza ko gahunda yo kubana ark ntakuka
Umusore uteye inda umukobwa mbere yuko babana aba amuhamirije ukuri ko byanze bikunze ariwe bazabana ko ntawundi atezeho kwagura umuryango no kororoka.
3. Gutegura umuryango hakiri kare
Umusore uteye inda umukobwa mbere yuko babana aba yiteganyirije kubera ko nyuma y’igihe gito we n’umukobwa barushinze bahita bibaruka akana.
Nubwo izi arizo mpamvu twababwiye ariko si izi gusa kuko usanga buri muntu wese afite impamvu ze bwite bitewe nuko atekereza cyangwa sw bitewe na gahunda z’ubuzima bwe. Nyamara nubwo ibi by’umusore byo gutera inda umukobwa benda gushinga byeze muri iki gihe ntabwo ariko byahoze kuko si nako umuco nyarwanda ubitegeka ubundi umukobwa agomba gushakana n’umusore akiri isugi akaba ari nayo mpamvu umukobwa yambara agatimba ku munsi w’ubukwe bwe kugirango yerekane ko akiri isugi.


text:
Ni byo koko amateka yisubiramo: u Rwanda rwa Kagame rurabyerekana.
22/09/2017, Emmanuel Senga
Amateka ya vuba aha y’u Rwanda yaranzwe n’ingoma eshatu zasimburanye: iy’ubwami yarangiye kuri 28/01/1961, Repubulika ya mbere n’iya 2, zombi zagejeje ku itariki ya 4 Nyakanga 1994, hanyuma n’indi umuntu atamenya uko ayita, kuko abayiyoboye barimo kurwana intambara yo gusibanganya ibiranga Repubulika. Demokarasi yo barayiciye, ngo bafite demokarasi y’ubudasa, kugeza ubu nta muntu wari wasobanura ingengabitekerezo y’iyo demokarasi.
Ariko muri iyi mihindagurikire yose, gusoza igice cy’ubutegetsi abanyarwanda binjira mu kindi byaranzwe n’imivu y’amaraso. Ni ko byagenze muri za 1959-1962, mu gihe cya Revolisiyo n’Ubwigenge bw’u Rwanda. Muri iki gihe ni ho abari mu bwoko bw’abatutsi bahohotewe, bamwe baricwa, abandi barahunga.
Isoza rya Repubulika ya mbere na ryo ryatanze ibitambo by’abiswe abanyendunga bishwe ku bwa Habyarimana ndetse n’imvururu zaranze icyo gihe zihereye mu mashuri, aho abanyeshuri bo mu bwoko bw’abatutsi bayirukanywemo kimwe n’abakozi b’abatutsi.
Ingoma yaje nyuma y’iya Habyarimana, yo yabaye agahebuzo mu kumena amaraso kugeza n’ubu rukigeretse, ikaba iyamena mu moko yose. Ariko se ibintu nk’ibi ntibishobora guteganywa mu rwego rw’ubutegetsi, kuko bigaragara ko haba hari ibimenyetso bitihishira?
Amateka y’u Rwanda yisubiramo iyo hagiye kuba impinduka, ariko nta cyo byigisha abafite ubutegetsi.
Ni iki kigaragara iyo ubutegetsi bugiye guhinduka mu Rwanda? Hari ibimenyetso bitajya bibeshya iyo ibi bigiye kuba, muri byo hakabamo: kujujubya abanyarwanda muri rusange, kubangamira itangazamakuru, gushotorana n’abaturanyi, gutera ubuhunzi no gushaka ibyitso by’abanzi. Ibi ni ibimenyetso bisanzwe buri muntu wese abona, ariko igitangaje ni uko nta muntu ufata iya mbere ngo abihagarike cyangwa asuzume icyakorwa ngo byo kugeza igihugu mu mage.
Icyo gihe ni icyo u Rwanda rugezemo ubu. Koko rero ubu abaturage barajujubywa mu buzima bwabo busanzwe: imisoro, mutuweli, ibika by’ubudehe, kurandurirwa imyaka, guteranya abavandimwe, gufungira ubusa , kwica n’ubuhunzi, ibi byose turabibonesha amaso, ariko ubutegetsi bwo bukinga ibiganza mu maso yombi ngo butagira icyo bubona, kandi buzi neza ko ari bwo bugiye kurangira.
Imikorere nk’iyi igaragaza ko nta bajyanama bakikije utegeka u Rwanda, kuko iyaba bari bahari bakagombye kumwegera bakamwereka ibimenyetso simusiga , kuko ari we , ari na bo iki kibazo ni icyabo, kuko kizabagiraho ingaruka, rimwe na rimwe zikabahitana. Kudashaka kugira icyo bakora ngo bahagarike impinduka mbi zabaho, bisa no kwiyahura.
Izo ngaruka ziragenda zigaragara buhoro buhoro. Ubu abategetsi b’u Rwanda bafite impunzi zizengurutse u Rwanda muri Afurika yose, utavuze iziri mu mahanga. None se abo bategetsi bakeka ko icyo kibazo cy’ubuhunzi kizakomeza kubaho ubuziraherezo? Byaba ari ukwibagirwa vuba, kuko na bo babaye impunzi.
Leta irafata igafunga abatavuga rumwe na yo: abo ni Diane Rwigara n’umuryango we, abari mu mashyaka atavuga rumwe na FPR, ngo ibarega gushyigikira imitwe ishaka gutera u Rwanda, abo ni abayoboke ba FDU Inkingi na PDP Imanzi. Iki ni cya gihe cy’ibyitso cyabanjirije igitero cya FPR muri 1990. Nubwo nta bimenyetso Leta yari yagaragaza, ariko igomba kumva ko igomba guterwa, kuko na yo ni ko yahinduye ibintu. None se itekereza ko Kagame wivugiye ko nta bundi buryo ngo bamuvanaho, atekereza ko abantu bazaza bamanitse amaboko, bavuga ishapule barangiza bagatega amajosi ngo ayakoresha icyo ashatse? Cyangwa atekereza ko bazibera mu mahanga bakamureka agakomeza akajujubya abanyarwanda? Byaba ari ukwibeshya cyane. Mu by’ukuri icyakagombye gukorwa kiroroshye: yari akwiye gukingura amarembo ku bana bose b’u Rwanda bagataha; abafite ibitekerezo binyuranye n’ibye bakabishyira ku meza bikaganirwaho, ari byo kwemera amashyaka n’amashyirahamwe akorera hanze, cyangwa ayanze kwandikwa ari imbere; na ho ibyo abeshya amahanga ngo abanyarwanda bose bakunze ubutegetsi bwe, na we arabizi ko ari ukwikirigita agaseka. Ariko muri ibyo byose ikibabaje ni uko imitekerereze nk’iyi iba izarangira habaye ibitambo byinshi.
None niba koko muri kiriya gihugu hakiri abantu bareba kure, bashobora kuba batekereza kandi bakajya inama, kuki batabona ko ibihe bajyanamo igihugu ari ibihe bibi, bigana neza neza muri 1990? Ikibabaje gusumba ibindi ni uko babibona, ariko bagatinya kubibwira nyiri ubwite ngo agire icyo akora, bityo arinde igihugu ayo marorerwa, kandi na we akize ubuzima bwe? Ndabizi agira igabo, ariko hari benshi bari bafite igabo riruta irye batabashije kwirinda intambara zanabahitanye. Ibi ni byo nita ko amateka yisubiramo, abantu bayarebera bakinumira.
Sinari ngambiriye kwandika birebire, kuko buri ngingo muri izi navuze yakwandikwaho igitabo, icyari kinzinduye ni ukurasa akambi k’urumuri ngo nibutse ko hakiri ibyakorwa, kandi byiza tugatunganya igihugu cyacu tutagombye kumarana. Ahasigaye abashinzwe imitegekere y’igihugu bazahitamo niba bashaka igihugu gitekanye, cyangwa niba bashaka intambara. Gutinya kubivuga si cyo gisubizo cyiza; kubivuga, abantu bakabyumva, bakabyitaho ni imwe mu nzira yo gushaka ibisubizo birambye. Aha rero ni ho abanyarwanda bategereje, ni na ho bazapimira ubushobozi bw’ ubutegetsi wumva batoye kuri 98%. Icyo abanyarwanda basonzeye ni amahoro, kwirirwa uteza ubwega ngo hari abanzi bashaka kukwinjirana, wakagombye no kwerekana niba atari abanyarwanda bashaka kugaruka mu rwababyaye, kandi ukanerekana aho uvana ububasha n’ubushobozi bwo kugira abo wemerera n’abo wangira kuba mu Rwanda. Ni ibintu byoroshye kumva ndetse ntibikeneye impamyabushobozi z’ikirenga muri Politiki no mu mibanire y’abantu.
No Comments Yet
Laisser un commentaire
Vous devez être connecté·e pour rédiger un commentaire.


text:
Abagore benshi bajya bakenera kugeza ku bagabo babo ibibazo n’ibyifuzo bafite ariko na none burya si ahantu hose n’igihe cyose uba ukwiye kumutura ibibazo kuko bishobora kuba intandaro yo kukwinuba cyangwa se ntanakumve!
Dore ibihe bikwiye byo kumutura byose:
1.Mu gihe mugiye gutera akabariro
Mu gihe umugabo n’umugore bari kumwe bitegura gutera akabariro burya umugabo aba yishimye kandi afite ubuntu nka bumwe bavuga ko butiza urugi. Nta kintu na kimwe umugore yasaba umugabo muri icyo gihe ngo akimwime dore ko ari nacyo gihe bamwe mu bagore batari beza bategaho abagabo ngo babinjizemo umugambi mubisha.
2.Nyuma yo gutera akabariro
Iki nacyo ni igice cyiza umugore ashobora kubwira umugabo we akamuri ku mutima dore ko umugabo aba yumva aruhutse kandi yishimye ku buryo ntacyo yakwima uwamushimishije. Ibi rero biba akarusho nyine iyo umugore yitanze agakora uko ashoboye ngo ashimishe umugabo we ku bijyanye no gutera akabariro.
3.Mu gihe cyo gufungura
Mu gihe cyo gufungura nabwo urugwiro ruba ari rwose kuburyo umugabo aba afite akanyamuneza ameze neza mu mutwe yishimiye kumva ikifuzo cy’umugore we!
4.Mu gihe cyo gusohoka no gutembera
Mu gihe nk’umuryango mwapanze gusohoka cyangwa gutemberana, burya umugabo aba yishimiye umugore kandi yumva yiteguye ku muba hafi uko ashoboye. Ni byiza rero ko abwirwa n’uwo yishakiye ibitagenda kugirango babikemure bihorere mu munezero.
5.Mu gihe cy’iminsi mikuru
Mu gihe cy’iminsi mikuru ishimisha mwembi mu muryango, ni igihe cyiza cyo kuganira n’uwo mwashakanye kuri byinshi bitagenda bityo mukishima munabishakira umuti. By’umwihariko rero ku bagabo ngo ni igihe baba bafite akanyamuneza kandi birinda icyarogoya ibyishimo byabo bityo bagaharanira gukemurira hamwe ibitagendaga.


text:
SURVIVE TO THRIVE – AMAHUGURWA YA TERA IMBERE MUBIHE BITOROSHYE
Yagenewe Abagore bakora ubucuzui mu by’amahoteli n’ubukerarugendo
Amahugurwa yacu yitwa “Tera Imbere Mubihe Bitoroshye – Survive to Thrive” ni amahugurwa akorerwa kuri murandasi, akaba agamije gufasha gucunga ubucuruzi bwawe mu buryo bugera ku ntego. Uhabwa ibikoresho n’inama zifatika zagufasha kuzamura inyungu mu bucuruzi, ukagura ubucuruzi bwawe kandi ukaba witeguye guhita uhangana n’ibintu utateganyaga.
Uzuza fomu isabirwaho kwitabira amahugurwa y’abakoresha Icyongereza cyangwa ay’Ikinyarwanda, Nidusanga wujuje ibisabwa, tuzakoherereza imeri irimo andi makuru.
Uko uzungukirwa
-
- Kwiga uko wakurikirana ibintu by’ibanze byagufasha gutahura uko ukoresha amafaranga n’uko ubucuruzi bwawe buri kugenda
- Gusobanukirwa ahari icyuho mu buryo ukoramo ubucuruzi bwawe (cyane cyane ibyo utajyaga ukora kandi bikenewe)
- Gushyira mu bikorwa ibyagiye bifasha abandi kugirango bateze ubucuruzi bwabo imbere
- Guhura n’abandi bacuruzi mukora bimwe ukabafatiraho icyitegererezo
- Kunoza uburyo ushyikirana n’abandi, gukora igenamigambi, gukemura ibibazo ndetse n’ubuhanga bwo gukoresha neza igihe
Ibisabwa
-
- Uwemerewe kuzuza fomu agomba kuba ari umwe muri aba: Umuyobozi mukuru w’ikigo, nyiracyo, cyangwa ari we wagitangije kandi akaba yiteguye kuzakurikirana amahugurwa
- Kuba muri mu rwego rw’ubucuruzi buto cyangwa buringaniye (byibuze mufite abakozi 2 bahoraho, kandi mumaze byibuze umwaka umwe mukora)
- Ubu bucuruzi buto cyangwa buringaniye bwagombye kuba mu mwaka ushize bwarinjije agera kuri $10,000
- Usaba kwitabira yagombye kuba yiteguye kwigira kuri murandasi – ni ukuvuga ko agomba kuba afite terefoni ifite interineti kugira ngo abashe kubona amasomo no gushyikirana n’abandi
Iyi gahunda y’amahugurwa yamfashije gusuzuma ntibereye uko nkora ubucuruzi bwanjye. Kugereranya ibyo nagombye kuba narakoze n’ibyo nakoraga byamfashije gufata ibyemezo bizima. Umwaka ushize, natangiye gukora ubundi ubucuruzi noneho nifashisha ibyo nize kugirango ndebe ko natangiye mu buryo bukwiye. Nshimishwa kandi n’amasomo akubiyemo, ibikoresho ndetse n’imfashanyigisho bijyana. Ndashimira kandi ikipe ya AMI idukurikiranira hafi kugirango bamenye uko byifashe ndetse bakanagenzura niba turi gukora mu buryo bukwiye. Murakoze.
- Providence Ingabire, Founder Ndege Tours and Travel
Kunoza ubuhanga bwo gukora mu by’amahoteli n’ubukerarugendo mu Rwanda
Hanga Ahazaza ni umushinga umaze igihe gito utangijwe ukaba ugamije kongerera amahirwe y’akazi urubyiruko rw’u Rwanda rugera ku 30,000 mu gihe kingana n’imyaka itanu iri imbere. Uyu mushinga wa Mastercard Foundation ureba gusa urwego rw’amahoteli n’ubukerarugendo.
Abafatanyabikorwa ba Hanga Ahazaza bakubiyemo abari mu nzego z’uburezi, iterambere, n’abikorera. Gukorera hamwe bizatuma bateza imbere ubucuruzi buciriritse na ba rwiyemezamirimo bakora mu by’amahoteli n’ubukerarugendo binyuriye mu kurushaho kubegereza serivisi z’imari, amahugurwa no guha urubyiruko ibikoresho rukeneye kugira ngo ruteze imbere ubuhanga bukenewe kugira ngo rube abakozi beza.


text:
Muri iki gihe hirya no hino ku mbuga nkoranyambaga ntihasiba kugaragara udushya dutandukanye dukorerwa mu bukwe.Kuri ubu hakomeje gukwirakwira amashusho agaragaza abageni bagenda ku migongo y’abantu, mbese nk’aho ari tapi.
Mu rwego rwo kwerekana ko ubukwe bwabwo butangaje aba bageni bahisemo kugenda hejuru yabashyitsi bari baryamye bubitse inda.
Muri iyo videwo, itsinda ry’abagore bagaragara baryamye hasi bubitse inda maze abageni babanyuraho babakandagira ku migongo nk’abaragenda kuri tapi y’umutuku.


text:
Padiri Amerika asanga kudashaka utarihaye Imana ari ubugwari
Padiri Amerika Victor umaze iminsi arimo kwandika ibitabo bifasha abashakanye kugarura umubano mwiza no kurushaho kubaka urwo bashinze rugakomera, akanagira inama abifuza gushinga umuryango, asanga kubaho udashatse utari uwihaye Imana ari ubugwari.
Ubwo yari mu kiganiro cya Buracyeye cya KT Radio, yatangaje ko kuba umusore cyangwa umukobwa yahitamo kudashaka ari uburenganzira bwe mu gihe yakwiyemeza kudakora ibyaha cyangwa ngo agire izindi ngaruka kuri we, ariko agasanga ari nka ya tarenta yatanzwe ntigire umumaro.
Yagize ati “Muri bibiriya hari aho bavuga umuntu wahawe itarenta akananirwa kuyibyaza umusaruro, ntaho ataniye n’umusore cyangwa umukobwa wiyemeza kudashaka atarihaye Imana kandi atarwaye, gusa abyiyemeje akabigeraho adaca ku ruhande ntacyo byaba bitwaye gusa ni nk’ubugwari”.
Padiri Amerika avuga ko Imana yaremye abantu ngo bororoke bityo ko umuntu wese ufite ayo amahirwe adakwiye kureka gufatanya n’Imana kurema uretse wenda abafite uburwayi butatuma bashaka.
Yagize ati “Uretse abihaye Imana bizwi ko batabyara ku mpamvu z’umuhamagaro w’Imana, ubundi abandi bakwiye kuba bashaka kuko abantu bakeneye no kororoka”.
Padiri Amerika aherutse gusohora ibitabo bine bikurikira ibindi yari yaramuritse agamije gufasha umuryango gukomeza kwiyubaka.
Ibi bitabo bine ni “ni wewe” yacyanditse agira inama abitegura gushakana, “Ibanga riramba” ni igitabo yanditse abwira abashakanye kubakira ingo zabo ku Mana, “Iwacu mu rugo” aho yabwiraga abashakanye kumenya kuganira mu rugo ndetse na “Urugendo dufatanyije” akaba avugamo uko umuryango wabaho utekanye.
Ibyo bije bikurikira ibindi bitabo nka “Urarwubake cyane” na “Bazabamenyera ku mbuto mwera”.
Ibitekerezo ( 2 )
Ibyo bitabo x byaboneka bite
Nagirango Padiri ansobanurire neza.Kwiha Imana ni iki?Ese ni ukujya kuba mu bigo by’abapadiri cyangwa ababikira?Ese ni ukutarongora cyangwa kutarongorwa?Nkeka ko ntaho bitaniye n’abavuga ngo ni abarokore.Ngo barakijijwe.Bakumva ko batandukanye n’abandi bantu bakora ibyaha.Gusa icyo nemera,nuko umukristu aho atandukaniye n’abandi bantu,nuko yirinda ibyaha.Kandi agakora umurimo Yezu yasabye abakristu nyakuri bose wo kujya mu nzira bakabwiriza ijambo ry’Imana kandi ku buntu nkuko we n’Abigishwa be babigenzaga.Ubwo nibwo bukristu.Ibindi ni imihango y’idini gusa.


text:
Burera: Mudugudu aravugwaho gukubita abaturage babiri akabakomeretsa
Niyomukiza Josua uyobora Umudugudu wa Mubuga, mu Murenge wa Gahunga, Akarere ka Burera akomeje gushinjwa n’abaturage be urugomo, nyuma y’uko ngo aherutse gukubita abaturage babiri akabakomeretsa bamara iminsi barwariye mu bitaro.
Uwo muyobozi arashinjwa n’abaturage gukubita Ndagijimana Evariste na Twarayisenze Emmanuel, ubwo hari ku mugoroba wo ku itariki 04 Nyakanga 2021 abasanze mu nzira.
Ndagijimana Evariste yabwiye Kigali Today ko, ubwo yari mu rugo yumvise induru hafi y’urugo rwe umuntu atabaza, ngo akimara kuhagera atabaye yasanze ari Mudugudu Niyomukiza uri gukubita umwana w’umunyeshuri witwa Twarayisenze Emmanuel.
Ngo ubwo yakizaga uwo mwana, Mugudugudu yaramwadukiye na we aramukubita aho yahakomerekeye agakizwa n’abandi baturage baje batabaye.
Ati “Hari saa kumi n’ebyiri z’umugoroba ubwo numvishe induru hafi y’urugo iwanjye, nagiye ntabaye nsanga ni Mudugudu uri guhondagura umwana w’umunyeshuri umuturanyi wanjye, ngerageje kumukiza Mudugudu na ba Mutwarasibo bari kumwe baramfata barankubita, ngezwa ku kigo nderabuzima bampinduye intere, ndavurwa ndetse Polisi itwohereje kuri RIB, muri RIB nabo batwohereza kwa Gitifu w’Akagari”.
Uwo mugabo avuga ko Gitifu w’akagari wari wahageze ubwo bamaraga gukubitwa, yumvikanye n’ivuriro ryabavuye Mudugudu ategekwa kwishyura amafaranga y’ivuriro, ari nako akomeza kwemeza ko Mudugudu Niyomukiza afite akamenyero ko gukubita abaturage.
Ati “Gitifu w’akagari nawe yabonye ko twarenganye babwira Mudugudu ko adakwiye gukubita abaturage anategekwa kwishyura kwa muganga amafaranga yakoreshejwe batuvura, uwo muyobozi asanzwe akorera abaturage urugomo, ni gute umuntu yagira ikibazo aho kucyumva nk’umuyobozi agahondagura, birababaje rwose”.
Twarayisenze Emmanuel avuga ko yakubiswe na Mudugudu, ubwo yari avuye kugemurira umubyeyi we (Nyina) urwariye mu kigo Nderabuzima cya Gahunga, asanga abayobozi mu nzira bayobowe na Mudugudu Niyomukiza baramuhagarika, aho kumubaza impamvu ku isaha ya saa kumi nebyiri ari mu nzira batangira kumukubita imigeri mu gatuza.
Yagize ati “Nari ntashye ari saa kumi n’ebyiri mvuye ku kigo Nderabuzima cya Gahunga kugemurira Mama wari urwaye, barampagarika banyicaza hasi, umukuru w’umudugudu ankubita inkoni mu rubavu n’umugeri, ndababara cyane ndatabaza, abantabaye nabo barakubitwa ubwo banjyana ku kigo nderabuzima, aho namaze iminsi ine, najyanweyo ku cyumweru mpava ku wa gatatu”.
Arongera ati “Na Gitifu w’akagari yahageze nkiryamye aho mu muhanda, ni nawe wasabye ko bangeza kwa muganga, birababaje kuba umuyobozi afata umuntu agahondagura”.
Mu kumenya icyo Mudugudu Niyomukiza avuga kubyo ashinjwa n’abo baturage, Kigali Today yamuhamagaye kuri telefoni ngendanwa avuga ko abo baturage bakomeje kuremereza ikibazo kandi kidakomeye aho avuga ko yamaze kwiyunga nabo nubwo yemeza ko atigeze abakubita.
Ati “Ibyo ntabwo nakubwira ngo hari icyo nagutangariza kuko byararangiye, twiyunze nyine birarangira biva mu nzira, umurwayi yavuye mu bitaro yaratashye ameze neza, ariko mu bigaragara nta nubwo nari namukubise ni ibintu abaturage bishyiramo”.
Arongera ati “Nari ndi ku mutekano, ku mugoroba imidugudu irifata nk’itatu ikajya kureba uko abaturage bubahiriza amabwiriz ya COVID-19, twaramufashe yarengeje igihe abuze aho aducika ashaka kuturwanya afata amabuye, turamufata turayamutesha bisanzwe, ariko nyine kubera ko nkora neza usanga abaturage bavuga ngo ndabavuruga, ubundi iyo umuyobozi ari gukora cyane abaturage baramurwanya”.
Mugabo Jean Claude umwe mu baturage bahetse uwo musore bamujyana mu bitaro, avuga ko yasanze Mudugudu na Mutwarasibo bari hejuri y’uwo musore bamukubita.
Ati “Nasanze Mugudugudu amuhagaze hejuri amukandagiye mu gatuza yanamunize, ndabyibuka haburaga iminota mike ngo saa kumi nebyiri zigere, ntabwo badusobanuriye icyo bapfuye kuko twasanze amuhagaze hejuri turakiza, ndetse na Ndagijimana twahahuriye nawe arakubitwa, icyo twakoze ni uguheka umurwayi tumujyana mu kigo nderabuzima cya Gahunga”.
Arongera ati “Turibaza uburyo tuzakomeza kuyobozwa inkoni, uravuga gato Mudugudu agakubita ntawe umuvuga, na nubu aridegembya nta cyo bimubwiye”.
Uwanyirigira Mare Chantal Umuyobozi w’akarere ka Burera, arasaba abayobozi kwegera abaturage batabahutaza, avuga ko icyo kibazo cya Mudugudu cyamaze gukurikiranwa kandi ko cyakemutse nk’uko yabitangarije Kigali Today.
Yagize ati “Amakuru mfite nuko Mudugudu ashobora kuba atarakubise uwo muturage, ahubwo niwe washatse gukoresha ingufu ubwo bamufataga yarengeje amasaha, mu rwego rwo gufatanya n’abaturage kugira ngo tubashe gutsinda iki cyorezo dushyira mu bikorwa amabwiriza dukomoraho intsinzi ya mbere, ni ukwegera abaturage tukabasobanurira, birasabwa ko dukomeza kubegera, iyo ikibazo bakakigize icyabo bakumva neza uburemere bw’icyorezo n’ingaruka zacyo badakoreye ku jisho birafasha cyane”.
Arongera ati “Icyo dusaba abayobozi, ni ukwigisha ariko aho binaniranye no guhana birumvikana, hari ibyemezo byatowe n’Inama Njyanama harimo n’ibihano, ariko tukabikora tudahutaza abaturage, kuko hagiyemo ingufu zo guhutaza twaba turi kubaka umuco wo gukorera ku jisho, ugasanga nti tugeze ku musaruro twifuza”.
Ibitekerezo ( 2 )
Jewe uyu mudugudu niwe ntuyemo uyu mukuru w’umudugudu baramurwanya kubera Ari umukozi guco yababuza gukora ibyo yishakiye bakamwanga ngo ni muto ahubwo abaturage ntibahinduke bubahe Ubuyobozi, amategeko n’amabwiriza bya leta Kandi abaturage Banga umuntu ukora inshingano ze nta marangamutima.
Jewe uyu mudugudu niwe ntuyemo uyu mukuru w’umudugudu baramurwanya kubera Ari umukozi guco yababuza gukora ibyo yishakiye bakamwanga ngo ni muto ahubwo abaturage ntibahinduke bubahe Ubuyobozi, amategeko n’amabwiriza bya leta Kandi abaturage Banga umuntu ukora inshingano ze nta marangamutima.


text:
Uyu musore wakuriye mu bigo birera abana batagira ababyeyi, akaza kubivamo muri 2012 ubwo yahise ajya kubana n'undi muntu yekekaga ko yazamubwira inkomoko ye, gusa ngo ibyo yibwiraga ko azabonera kuri uwo muntu si ko byagenze ahubwo yamukoreye ibimeze nk'itoteza.
Ati 'Yambwiraga ukuntu ndi umwana w'Interahamwe, yambwiraga uburyo navutse ku babyeyi bakoze Jenoside.'
Gerard uvuga ko uriya muntu yari azi inkomo ye ariko akanga kuyimubwira ahubwo akirirwa amubwira amagambo y'imenamutwe, avuga ko yaje kuva hari muri 2013 aza kwitabaza kimwe mu binyamakuru byandika mu Rwanda agira ngo bamukorere ubuvugizi bwamufasha kumenya inkomoko ye.
Muri uwo mwaka wa 2013 yahuye n'undi muntu ajya kumurera ndetse amubanira neza aza kuhava muri 2016 ajya kwibana.
Gusa ngo uko yabazaga amateka ye, bamubwiraga ko umubyeyi we [nyina] yafashwe ku ngufu muri Jenoside n'Interahamwe akaza kumubyara ndetse ngo akaza no kumuta kubera kutihanganira ibyo bikomere.
Gerard avuga ko kwakira ibi byose bitamworoheye ariko ko yashatse uburyo yabirengaho kugira ngo abashe kubaho ariko iteka agahora yibaza inkomoko ye.
Mu mezi abiri ashize yisunze Umunyamakuru ukora ikiganiro cyo gushakisha imiryango ku bayibuze, ati 'Naravuze nti reka nge kuri icyo kinyamakuru nge kurangisha umuryango ndebe ko hari icyo byamara, nta cyizere nari mfite.'
Muri icyo kiganir yavuze buri kimwe cyose kimwerekeyeho, nyuma aza guhamagarwa n'umugabo amubwira ko yifuza ko bavugana.
Yarambwiye 'Ndashaka kukuvugisha mubwira ko twavugana umunsi ukurikiyeho.'
Igihe cyo kuvugana n'uwo mugabo aza kumubwira ko ari we se, anamusobanurira uburyo yaje kumenyana na nyina baba i Burundi, akamutera inda akaza kubyara yaraje mu Rwanda mu 1996 ari na bwo yahise ajyana uruhinja mu kigo cy'impfubyi kuko atari afite ubushobozi bwo kumurera.
Gerard avuga ko gukomeza kutamenya inkomoko ye byagizwemo uruhare n'uwari uyoboye ikigo cy'imfubyi yabanje kujyanwamo kandi ko yabikoraga abizi ariko ko kuri we atazi impamvu yabikoraga kuko umuryango we wakomeje kumushakisha ariko uwo muntu akamwimana.
Ubu yakoze ikirego kigaragaza ibikorwa bibi byakozwe n'uwo wari uyoboye kiriya kigo kuko hari abana benshi yagiye ahemukira yanga ko bahura n'ababyeyi be.
IKIGANIRO CYOSE
UKWEZI.RW
Source : http://www.ukwezi.rw/mu-rwanda/Amakuru-anyuranye/article/Nakuze-bambwira-ko-Data-yari-Interahamwe-Gerard-umaze-imyaka-26-atazi-inkomoko-yarayihishwe-n-uwamureze


text:
Dr Habumuremyi arakangurira Abanyarwanda gukomeza gusigasira umuco w’ubutwari
Yanditswe na UWERA MARIE CLAIRE
Umuyobozi mukuru w’Urwego rushinzwe Intwari z’Igihugu, Imidari n’Impeta by’Ishimwe, CHENO, Dr Habumuremyi Pierre Damien yakanguriye Abanyarwanda gukomeza gusigasira umuco w’ubutwari no kuwugenderaho mu byo bakora byose, mu mibereho ya buri munsi.
Ibi yabigarutseho ejo hashize tariki 26 Mutarama 2018, mu nama nyunguranabitekerezo ku muco w’ubutwari, inama yahuje abantu bo mu byiciro bitandukanye.
Dr Habumuremyi yavuze ko ubutwari ari inkingi u Rwanda rwubakiyeho, akaba ari nabwo bwafashije u Rwanda mu bihe bikomeye rwagiye runyuramo.
Bamwe mu batanze ibiganiro k’umuco w’ubutwari bagize byinshi basobanura biwuranga n’icyo ari cyo.
Prof. Kabwete Mulinda Charles, Umwarimu muri Kaminuza, yavuze ko ubutwari bugaragarira mu mibereho, ku rugamba no gukunda igihugu kandi ko ubutwari bujyana no gufasha abandi no gukora ibikorwa bihindura ubuzima bwabo kandi mu buryo budasubirwaho, bigakorwa nta nyungu igamijwe, nta gihembo kigamijwe, ahubwo ari ukubera ubwitange kugeza no ku rwego rwo gutanga ubuzima bwawe ndetse bukajyana no kwicisha bugufi.
Dr Nkaka Raphael yavuze ko umuco wo gushima no kugororera abakoze ibikorwa by’indashyikirwa warangaga abakurambere kuva kera. Mu Rwanda hashimangirwaga cyane ubutwari ku rugamba, ingabo zitangiye igihugu zigahabwa impeta ariko kandi bagashimangira no guteza imbere umuco harimo abasizi, abisi n’abandi bagahabwa imidari n’amashimwe.
Umwe mu ntwari z’u Rwanda zikiriho, umunyeshuri w’i Nyange Sindayiheba Fanuel yagize ati “Ndakangurira urubyiruko kwigira kuri byinshi byo mu muco nyarwanda, tukiteza imbere, twubaka igihugu cyacu.”
Bimwe mu byifuzo byagarutsweho harimo kuba hakongerwa ubumenyi ku butwari binyuze mu burere no mu burezi, gusobanura cyane bishingiye ku bushakashatsi ubutwari icyo ari cyo.
Iyi nama yateguraga kwizihiza ku nshuro ya 24 umunsi w’intwari uba ku itariki 1 Gashyantare buri mwaka. Insanganyamatsiko y’uyu mwaka ni “Dukomeze ubutwari, twubake u Rwanda twifuza”.
Intego y’iyi nama kwari ugukomeza guteza imbere ubutwari bugaragarira muri gahunda yo gukunda i Gihugu no kubaka ubumwe no gukunda umurimo unoze.


text:
Abo mvuga si abandi, ni Abanyarwanda bo mu bwoko bw`Abahutu cyane cyane. Wagira ngo kuva aho ingoma-nyiginya irimburiye abami babo, ubugabo bwabo bukambikwa ingoma z`abo uko zagiye zisimburana kugera kuri Kalinga, umuvumo warabokamye. Bahora bicamo ibice, kugira ngo batagira aho bahuriza, bigatuma basohoka mu bucakara n`umwijima barimo.
Ni nde uzakiza Abahutu?
Maze iminsi nkurikirana ibivugwa ku maradiyo y`ibyaduka, bikantera kwibaza. Wagira ngo Abahutu bari barabuze aho bivurira ihahamuka. Uko bahabwa ijambo, aho kuvuga bagusha hamwe, biba ari impamvu yo gucagagurana no gushyushya imitwe, aka za ngabo zabuze umugaba, zikaba zarahindutse impehe.
Ntibakimenya gusubiza amaso inyuma, ngo bibuke Abarwanashyaka. Babandi batangije ishyaka ry`ukuri ryo kumvisha Abanyarwanda bose, ko aka gahugu kacu tuzagaturamo. Bari intwari bariya bagabo, bo bashoboye guhirika ubwami-nyiginya, bwari bwaragize rubanda nyamwishi y`Abahutu, Abatutsi n`Abatwa, abanyamahanga mu gihugu cyabo. Babuhiritse batarwana bo gahora bibukwa, n`ubwo amacakubiri y`ababakomokaho agenda abasunikira mu cyibagiriro. Kugira ngo bahirike iriya ngoma yari yarabagize impfubyi, bakoresheje imbaraga z`ibitekerezo, maze umwami n`abe babura ibisubizo, aho kwemera kuganira n`ababumvishaga ukuri kw`ibihe, bahitamo gukoresha kuniga nk`uko bari barabimenyereye, bikanga bikaba iby`ubusa. Ibyo byatumye umwami yicwa na bene wabo, ari naho hakomoka invugo ngo “Rudahigwa atanze u Rwanda” (Ararutanze).
Hari n`abibeshya bihenda ngo kuba ziriya Mpirimbanyi zarabigezeho ni uko zabikorewe n`Ababiligi, ngo bafatanije n`Abamisiyoneri. Ibyo si byo ! Imbaraga z`Abarwanashyaka, batumye Kalinga icika i Rwanda, ibenedera ry`amabara atatu ariyo, umutuku-umuhondo-icyatsikibisi rigatumbagizwa mu kirere cy`u Rwanda, ni uko bamenye gushyira hamwe, dore ko bari baravomye ku isoko imwe : seminari nkuru ya Nyakibanda. N`abo dufite ubu bashyize hamwe, ntibabura uwabashyigikira.
Intiti z`ubu zitumariye iki ?
Ni ukuri biteye agahinda ! Ziriya ntwari ndiho ndata, zabanye na rubanda, zimenya akababaro karwo. Agatsinda babavukagamo, bakuze bazi intimba y`ubuhake, kwikorera inkono ishyushye, no guhozwa ku kiboko na shiku. Bari bazi intimba iterwa n`incyuro ngo “Harabaye ntihakabe…Hasigaye inka n`ingoma”. Aho bamenyeye gusoma no kwandika, bumvise ko bitakomeza bityo. Bashyira hamwe, maze gashyiga barayishyigura.
Intiti u Rwanda rwagize, (ndavuga izakurikiye ziriya ntwari zarerewe mu maseminari, dore ko andi mashuri zitashoboraga no kuyatunga urutoki) hafi ya zose zanyuze i Ruhande na Nyakinama. Hakiyongeraho zimwe zabaga zivuye iyo mu mahanga, ariko zo sinzitindaho, kuko zururukaga mu ndege, zihabwa imyanya ikomeye. Ngabo ba ministri, ba PDG (président directeur général), ba DG (directeur général), ba guverineri n`ibindi bikomerezwa. Hehe no kwikoza ibibazo by`abaturage. Ingabo z`igihugu bakazita “Inkandagira-bitabo”, mwalimu bamwita“gakweto”, rubanda yindi yitwa “Abaturage” bivuga ko ari injiji. Baradamarara, biyegereza ibizungeri, bibazunguza ubwenge, biboza ubwonko, bibacurika mu maguru yabyo, maze imitima yabo irarindagira ! Ubwo baba batangiye kwicamo ibice, bitana Abakiga n`Abanyenduga. Ariko n`ubwo rukiga cyangwa urunyanduga ntirwumvikane. Isubiranamo rihabwa intebe.
Umwana w`umututsi wari warakuriye iyo mu buhunzi, n`uwari mu Rwanda ariko afatwa nk`umunyamahanga, yibuka ko n`ubusanzwe, abo Bahutu bari ku butegetsi, bahoze ari abacakara babo. Bafatira kuri ubwo burangare bwivanze n`uburakari bwa benshi mu Bahutu, maze rya bendera ryari ishema ry`Abarwanashyaka, baba barishimbuje irya Ntare school ya hariya i Nakivara aho Kagame na benshi muri bagenzi be bize. Uwibwira ko mbeshya, azanyarukireyo, azumirwa!
Ubwo rero intiti zitacucumwe n`inkotanyi zikwirwa imishwaro. Nyamara izigeze iyo mu mahanga, aho gushyira hamwe zirushaho kwivangura. Muzabyitegereze murebe, amatiku y`iwabo ku mirenge uyasanga iyo za Burayi na za Amerika. Hari umugabo w`inararibonye uherutse kumbwira ati : ikibazo cy`Abahutu kirakomeye cyane. Ati iyo Abahutu babiri bariho baganira bakabona undi Muhutu aje abagana, barabazanya bati “Kiriya cyo ni icya he?”. Nyamara Abatutsi babiri iyo bariho baganira bakabona umuntu ufite agasura nk`akabo, kabone n`iyo yaba ari Umusomali (somalien) barabwirana bati “Uyu nawe ni uwacu”! Uwo mukambwe yashoje ukwitegereza kwe mu gifaransa agira ati : “La différence est énorme!”. “Urabe wumva mutima muke wo mu rutiba”
Abamotsi bashya
Mperutse kuganira n`Umututsi wahunze ingoma ya Kagame n`agaco ke, arambwira ati“Twe twarumiwe. Uzi ko Abahutu bamwe basigaye basobanura ibya FPR kurusha twe twayishinze ?”. Ati “Bajya aho bakerekana ibyiza byayo, tukagira ngo ni twe twibeshye. Twasubiza amaso inyuma, bikigaragaza ko koza Abahutu ubwonko byoroshye”. Ati “itegereze nawe! Bararata amajyambere mu gihugu, ukagira ngo hari igishya FPR yazanye uretse kongera za gereza”. Akomeza avuga ati “Stade Amahoro yariho. Ahubwo se izindi stade zari mu Rwanda, ubu zifashe zite ? Hari n`izazimye. Ikibuga cy`indege se, imihanda mishya se yaremwe ko ahubwo hari n`iyari isanzweho yazimiye ? Mu cyaro bwa busanteri (centres de négoces) bwose bwarazimiye. Nta kagari, nta kamoto, nta kamodoka. Ariko umuhutu wari uzi ibyo byose, apfa gukandagiza ikirenge mu Rwanda, bakamushyira muri hoteli, ubundi bakamutega ikizungeri cyabitojwe, akagaruka avugishwa ngo avuye muri za “come and see” (ngwino urebe). Wagira ngo babaha indaramabuno”. Ati “babumvisha ko amoko yazanywe n`Abazungu bakabyemera, ukagira ngo ntibigeze bitegereza amafoto ya mbere yafashwe n`Abazungu yerekanaga abategekaga u Rwanda muri icyo gihe”.
Kandi koko birababaje. Muzambwire igikorwa cy`amajyambere rusange FPR yubatse, uretse turiya tugorofa tw`abantu ku giti cyabo twazamuwe muri Kigali. Yemwe n`Urugwiro Kagame yicayemo yararuhasanze. Ibitaro by`ifatizo byari bihasanzwe. Tumwe na tumwe twagiye twagurwa. Ariko wakwibaza iyo FPR idatangira intambara muri 90, aho umuvuduko w`amajyambere y`u Rwanda uba ugeze. Mwari muzi ko amavunja yagarutse? Ko inzara yamaze abantu, kandi ko imibereho mibi yiganje mu Bahutu, iriho ifatira n`Abatutsi? Muri make, twasubiye mbere y`umwaka w`i 1900. Icyo gihe, iyo Abanyiginya bicaga umwami w`Abahutu (umuhinza), bakamutsembana n`umuryango we wose, Abahutu basigaye bitoragamo bamwe muri bo, bakikorera inzangwa, amarwa, n`imyaka, bagashorera n`amatungo bakajya gusaba imbabazi uwabiciye abayobozi. Ngo bagendaga bavuga bati : “Gahorane amashyi n`ingoma Nyagasani. Tuje kugushimira ko wadukijije kiriya gihararumbo n`ibyo bakoranaga byose. Natwe twari twarabuze uwabidukiza. Turasaba imbabazi rero, utwemerere tuyoboke. Kandi nihagira uwo muri twe utatira iki gihango, ni twe ubwacu tuzamukuzanira, umukanire urumukwiye”. Iyo rubanda igacibwa ibihano byo gutanga amakoro n`imibyizi igenewe umwami n`ibyegera bye. Kuva ubwo ikihakana uwari umwami wayo, igafata ubwoko bushya (clan). Hari abemeza ko iyi ari imwe mu mpamvu ituma usanga Abahutu, Abatwa n`Abatutsi mu bwoko bumwe (clan), ariko badakora bimwe, kuko bamwe bari ingaruzwamuheto z`abandi.
Ibiteye impungenge
Nyuma y`imyaka makumyabiri FPR ifashe ubutegetsi, Abahutu bari mu Rwanda bahanze amaso mu kirere, bategereje uwo baririra barahebye. Ababishoboye batanga bene wabo, bakemera bakayoboka, bakaba ibikoresho by`abicanyi ba Kagame, mu gihe abandi bo ibintu bibacika, bakaruca bakarumira. Bamwe mu Batutsi bashyira mu gaciro, baritegereza bakabona ishyamba atari ryeru, babona ari ntaho bavugira, bakikuriramo akabo karenge, bakigira iyo muhanga, dore ko baba bifitiye udufaranga. Iyo bageze yo begera bene wabo bamaze guca indaro, dore ko hari abamaze ibisekuru bitatu iyo za Burayi na Amerika. Abo bigisha abashya baje amayeri yose yo kubona ibyangomwa, ubundi bakarya sociale. Bamwe muri bo bakabifatanya no guhembwa na Kagame, kuko bamunekera “ibyo bikoko”, icyinyagambuye bakagiha utuzi cyangwa agafuni. Si jye wahera.
Abahutu bari iyo hanze ngo batangije amashyaka ya politiki. Birirwa bacagagurana, bateshanya imirongo, abandi bivuga ibigwi ngo bafite imitwe y`ingabo zizatangirira urugamba iyo za Amerika cyangwa za Burayi, zigafata ubutegetsi i Kigali ! Umugaba mukuru uzwi uri hafi y`u Rwanda, ari mu kirwa cya Mayotte mu nyanja y`Abahindi ! Jye narumiwe. Reka tubitege amaso, wasanga ari ibimanuka bishya byadutse ! Nyamara hagati aho rubanda yo irayoyotse, agatsiko k`abaherwe kibereye mu mudendezo.
Impungenge ya nyuma ni icyo bita “diaspora nyarwanda”. Mu by`ukuri iyo bavuze diaspora, baba bashaka kuvuga abo nyine, bahisemo kwibera mu mahanga, ariko bakagumya gukorera ubutegetsi buri i Rwanda. Abenshi muri bo baba ari Abatutsi bakomoka muri Congo, Rwanda, Burundi, Uganda, n`ahandi, dore ko bose bahawe amarangamuntu y`u Rwanda, bitababujije no gufata ubwenegihugu bw`aho bari, bakagumana n`ubw`iyo bakomoka. Ni cyo bita kuba internasiyonali. Icyakora ntibaburamo n`Abahutu bake, bo gushyushya urugamba kandi batazi n`uwacyuje ubukwe!…..
Hari imyanzuro y`inama y`iyo diaspora iherutse kubera i Montréal muri Canada yangezeho, intera ubwoba budasanzwe. Mu gihe Abahutu ngo bari mu mashyaka no muri za ngabo bariho bacagagurana, “diaspora” yo igeze mu rwego rwo hejuru. Barateganya gukora ibintu biremereye mu migi minini ya za Buraya na Amerika, ndetse no mu Bushinwa. Muri ibyo, harimo gukora amahoteli yabo, ibitaro byabo, amasoko yabo, amashuri yabo… ku buryo iyo “diaspora” iba urusobekerane rw`imikorere izatuma “Umunyarwanda” yinjira mu rwego rumeze nk`urw`Abayahudi, Abashinwa, Abataliyani, n`abandi. Ngiyo “Ndi umunyarwanda” nyakuri. Ibiherutse kubera muri hoteli yo muri Afurika yepfo, aho koloneli Karegeya yanigishijwe imigozi, biragenura ibizakorwa, mu gihe “tuzaba” twifitiye ibyacu. Ndavuga ibitaro bikoramo “abacu” gusa ; amahoteri ayoborwa n` “abacu” gusa ku buryo ari abashoferi “bacu” bajya gushaka abakiriya ; n`ibindi. Nababwira iki rero banyamashyaka mukomeze mucagagurane, abandi nabo bakomeze biyubakire sisteme yabo.
Umwanzuro
Hari abari butekereze ko nzanye ibintu by`irondakoko. Nyamara hari n`Abatutsi batari bake bibaza ku mikorere y`Abahutu bikabayobera. Doguteri Rudasingwa Théogène yabarije mu Bubiligi ati “Abahutu bazongera gukura Kayibanda wabo he ?”. Benshi bahisemo kumuveba ! Twese tuzi ko kugira ngo Kayibanda na bagenzi be bagere ku byo bagezeho, bagombye gukorana n’Abatutsi bifuzaga ko ibintu bihinduka. Yemwe no kugira ngo ingabo z`icyo gihe zitsinde Inyenzi, harimo Ruhashya, “ruhashya inyenzi”, Umututsi utihishiraga. Kenshi Abahutu ntibajya babyibuka. Natangiye ngira nti “Uwabaroze ntiyakarabye”. Ngeze hagati nti Bamwe barahura bati “kiriya ni icya he”, mu gihe abandi bo babwirana bati “uyu nawe ni uwacu””. Nshoje nerekana aho “Ndi umunyarwanda” iganisha, mu gihe abandi bahindutse impfizi z`imiborogo ku maradiyo y`ibyaduka… Inkotanyi zijya gutera ntizabanje kwivuga amapeti yazo ku maradiyo. Habanje ibikorwa, nyuma zibona kwigaragaza.
Turikubwigenge Jackson,
Australia.


text:
Theo Bose Babireba azanye impinduka mu muziki we!
Yanditswe na: Ubwanditsi
2011-12-18 15:08:14
Umuhanzi Theogene Uwiringiyimana
wamenyekaniye ku kazina ka "Bosebabireba"ni umuhanzi wazamutse neza
kandi mu gihe gito ahanini bitewe n’uburyo yaje afite inganzo ye
yihariye irimo amagambo afasha abantu batari bake ndetse n’uburyo ijyana
akora iba ituma abantu babasha kubyina.Mu gihe kirenga imyaka 5 amaze
akora ubu buhanzi,Theogene aratangaza ko amaze kubona abakunzi batari
bake haba hano mu Rwanda,muri aka karere ndetse no mu bihugu bya kure.
Yakomeje atangaza ko kugeza ubu yasohoye
Album ya karindwi ikubiyemo ubutumwa budasanzwe ndetse buherekejwe
n’injyana zifite umwimerere udasanzwe kandi zikoze mu buryo bukoranye
ikoranabuhanga rigezweho.Yasoje atangaza ko yizeye ko ubuhanzi bwe agiye
kubwongeramo ingufu zidasanzwe cyane ko izi ndirimbo nshya azanye mu
minsi mike zizaba zimaze kugera ku bakunzi be kandi bakazikunda kuruta
izazibanjirije.
source:isange.com


text:
Ama-G The Black yasabye anakwa Uwase bemeranyije kubana
Yanditswe na admin
Ama-G The Black ubusanzwe witwa Hakizimana Amani ku ya 24 Ukuboza 2017 yasabye anakwa Uwase Liliane bemeranyije kubana akaramata nk’umugore n’umugabo ibi birori bikaba byarabereye ku Ruyenzi mu Karere ka Kamonyi mu Ntara y’Amajyepfo.
Mike Karangwa ni we wari ugaragiye Ama-G The Black naho Aline Gahongayire we yari agaragiye Uwase Liliane washakanye na Ama-G The Black.
Ibirori byo gusezerana imbere y’amategeko byabo byari byarabereye mu Murenge wa Runda mu karere ka Kamonyi ku wa Gatanu tariki ya 15 Ukuboza 2017.
Abahanzi batandukanye barimo Young Grace, Social Mula, Danny Nanone na Eric Senderi bari mu bari bagiye kumushyigikira.
Uzwi nka Samusure ni we wayoboye ibirori byabo byo gusaba no gukwa.


text:
Ingamba zo kuzamura ubworozi zizongera umusaruro ho 10%
Yanditswe na MUTUNGIREHE SAMUEL
Umuyobozi ushinzwe ubworozi n’ibikomoka ku matungo muri Minisiteri y’Ubuhinzi n’Ubworozi, Dr Rutagwenda Theogene avuga ko ibikubiye mu nyandiko y’ingamba z’ubworozi mu kiciro cya Kane k’ingamba zigamije guhindura ubuhinzi n’ubworozi (PSTA4) bishyizwe mu bikorwa uko byateganyijwe ubworozi bwazamuka ku gipimo cya 10% mu myaka itanu iri imbere.
Byagarutsweho ubwo abagize urugaga rw’abavuzi b’amatungo mu Rwanda, RCVD, basesenguraga ibigize inyandiko ikubiyemo ingamba z’ubworozi mu myaka itanu iri imbere, 2018-2023 aho ubworozi buteganywa gukorwa kinyamwuga bugatera imbere buri munyarwanda akaba azi kororera ku buso buto kandi bikamuteza imbere.
Dr Rutagwenda yasobanuye ko PSTA4 ifite ingingo enye zo gushyiramo ingufu zigaragaza uko yashyirwa mu bikorwa, zirimo gukora ibintu kandi bigakorwa mu buryo buhoraho, cyane nk’inganda, umusaruro ukazamuka kandi ugatunganywa neza; guhanga udushya mu ikoranabuhanga no kutugeza ku bagenerwabikorwa, isoko rikaboneka ku musaruro wose no kongerera agaciro uwo musaruro ariko byose bikabumbirwa mu rubuga rwiza rwo gukoreramo ibikorwa n’uko inzego zitandukanye zifasha umuhinzi n’umworozi mu kugera ku iterambere ry’ibyo yiyemeje.
Ati “Dukoze ibyo byose mu igenabikorwa ryacu uko turikora buri munsi nta gihindutse, umusaruro w’uru rwego waba ari 4,4% buri mwaka ariko dushyize mu bikorwa ingamba za PSTA4 nk’uko tubibona tuzazamukaho 10% kandi bijyane n’icyo ubukungu busaba.”
Yakomeje agira ati “Icyo dusaba, nta bwo ibi bintu byakorwa natwe twenyine, hagomba kubaho uruhare rwa buri wese kugira ngo ibintu bigende neza. Mu nzego z’uburezi, hagomba kubaho kongera kujyanisha integanyanyigisho n’ibikenewe kugira ngo higishwe ibintu bikenewe. Ibibazo tugenda tubona bishakirwe umuti, indwara zigenda zigaruka buri gihe mu bworozi, habe hari ahantu ho kuzigishiriza uko abantu bahangana nazo.”
Dr. Nkuranga Charles, umwarimu muri Kaminuza y’u Rwanda, asanga izo ngamba zikubiye mu kuzamura ubworozi mu Rwanda zishyizwe mu bikorwa byakemura byinshi birimo n’ikibazo k’imirire mibi itera kugwingira mu bana.
Ati “Bishyizwe mu bikorwa, bakanabikurikirana uko biteganyijwe umusaruro uziyongera, ari uw’amata, inyama ariko byiyongera mu ngo. Iyo byiyongera muri buri rugo na ya mirire myiza twayigeraho n’indwara zikagabanuka kuko inyinshi ziva mu mirire mibi.”
Ishami ry’Umuryango w’Abibumbye ryita ku biribwa n’ubuhinzi, FAO, rigaragaza ko mu Rwanda kugira ngo imibereho myiza igere kuri buri munyarwanda, hakenewe ishoramari rigaragara haba ku nzego za Leta n’iz’abikorera mu kuzamura ubworozi.


text:
Jeannette Kagame yashinganishije Intwaza
Mu muhango wo kwibuka ku nshuro ya 25 Jenoside yakorewe Abatutsi mu 1994, Madame Jeannette Kagame avuga ko ubuzima bw’abakecuru n’abasaza barokotse Jenoside ariko ikabatwarira ababo bose, bureba buri Munyarwanda.
Umuhango wabereye mu rugo rw’Impinganzima rwa Huye ku wa 8 Kamena 2019, ahatujwe abo basaza n’abakecuru bahawe izina ry’Intwaza, ni mu Murenge wa Mukura, mu Kagari ka Bukomeye mu Mudugudu wa Taba muri Huye aho urwe ruherereye.
Uyu muhango witabiriwe n’abandi bayobozi bakuru b’igihugu, ndetse n’imiryango yita ku mibereho y’abarokotse Jenoside, ukaba warateguwe n’umuryango wita ku bapfakazi ba Jenoside (AVEGA Agahozo).
Madame Jeannette Kagame yashimiye abagize uruhare kugira ngo abo babyeyi batuzwe neza, ndetse avuga ko ubuzima bwabo bureba buri wese.
Yagize ati “Ndashimira abafatanyabikorwa badufashije kandi bakidufasha ngo aba babyeyi bacu basubizwe agaciro n’icyubahiro kugira ngo ubuzima bwabo bukomeze kuba bwiza, tubatuza neza”.
Arongera ati “Mboneyeho no kwibutsa Abanyarwanda ko ubuzima bw’aba babyeyi butureba twese. Ndasaba buri wese kubabera ijisho, urumuri n’akabando kazabasindagiza”.
Yakomeje avuga ko Unity Club Intwararumuri abereye umuyobozi mukuru, bazakomeza kubaba hafi babakorera ubuvugizi kugira ngo babone ibyangombwa bakenera buri munsi.
Umwe muri izo Ntwaza ukomoka mu Karere ka Ruhango witwa Azela Nyirangirumwami, yavuze ko muri urwo rugo rwabo bafashwe neza kuko bafite ababitaho, bikabibagiza ibyababayeho.
Ati “Muyobozi wacu mukuru, abakobwa waduhaye ngo batwiteho badufashe neza, bazindukira hano buri munsi mu gitondo batubaza uko twaramutse, bakatuganiriza tugaseka bigatuma bya bindi twanyuzemo tuba tubyibagiwe. Dufite ndetse n’abaganga baza kureba uko tumeze, haba hari urwaye bagahita bamuvura”.
Akomeza avuga ko ubu babonye abana bataratekerezaga ko hari abo bazongera kubona none ngo baratese.
Ati “Mu myaka yashize ntitwavugaga, none ubu Intwaza twahawe ijambo, ni yo mpamvu tugomba kwishima. Aha haza abana ndetse n’abo tubana bakadukinira, bakatubyinira, bakatuganirira tukishima, mbese twabonye abana n’abuzukuru mu gihe twari tuzi ko tutazongera kubona abana mu maso yacu”.
Umuyobozi wa IBUKA, Prof. Jean Pierre Dusingizemungu, avuga ko Intwaza ari urugero rwiza rugaragaza ko abicanyi batageze ku cyo bashakaga.
Ati “Abakoze Jenoside n’inshuti zabo bakomeje kudutega iminsi bagira bati ‘bariya tutabashije kwica bazahitanwa n’agahinda, ihungabana rizabarangiza cyangwa ngo bazafatwa n’ibisazi bagende bapfa uruhongohongo’. Si ko byagenze rero kuko twarabahinyuje, nk’uko izi Ntwaza zibitwereka buri munsi nubwo hakiri ibibazo”.
Dusingizemungu Yongeyeho ko kwita kuri izo Ntwaza ari ingenzi kuko bizikomeza zikongera iminsi yo kubaho, cyane ko ngo zabonye ababyeyi bazikunda.
Izo ntwaza zatujwe mu nzu z’icyerekezo zirimo ibyangobwa byose, bakaba bose hamwe ari 100 barimo abakecuru 92 n’abasaza umunani, bagizwe n’Intwaza zo mu Ntara y’Amajyepfo n’izo mu turere twa Nyamasheke na Rusizi.
Aya makuru tuyakesha Kigali to day.


text:
Kuri uyu wa mbere tariki ya 28 Ugushyingo 2016 muri EAR, Diyoseze ya Shyogwe hatangiye igiterane cy’Abapasiteri bose (500) n’Abasenyeli (11) ba PEAR. Icyo giterane kirabera mu Rwunge rw’Amashuli rwa Shyogwe, Akarere ka Muhanga, Umurenge wa Shyogwe, Intara y’Amajyepfo. Nk’uko twabivuze haruguru, icyo giterane cyatangiye kuri uyu wa mbere tariki ya 28/11/2016 kikazarangira tariki ya 02/12/2016. Intego yacyo igira iti: “Dusobanukirwe intego nkuru y’Itorero” ikaba iboneka muri Matayo 28:19-20.
Mu gufungura ku mugaragaro icyo giterane habaye iteraniro ryo gushima Imana no gusangira Ifunguro Ryera. Iryo teraniro ryari riyobowe n’Umwepisikopi mukuru wa PEAR, Nyiricyubahiro RWAJE Onesphore. Ijambo ry’Imana Umwepisikopi mukuru yatugejejeho rishingiye mu gitabo cy,Umuhanuzi Yesaya 54.2-4 ahagira hati: “Ishime wa ngumba we itabyara. Turagara uririmbe utere hejuru wowe utaramukwa, kuko abana b’igishubaziko baruta ubwinshi abana b’umugeni warongowe. Niko Uwiteka avuga. Agura ikibanza cy’ihema ryawe, rega inyegamo zo mu mazu yawe zigireyo, ntugarukire hafi wungure imigozi yawe ibe miremire, ushimangire imambo zawe, kuko uzarambura ujya iburyo n’ibumoso. Urubyaro rwawe ruzahindura amahanga kandi ruzatuza abantu mu midugudu yabaye amatongo.”
Umwepisikopi mukuru yibanze cyane ku murongo wa kabiri: Dukwiye kuba Itorero ryaguka, gusanga abantu aho kurindira kubabona buzuye insengero gusa.
Yakomeje avuga ku nshingano nkuru y’Itorero nk’uko igaragara muri Matyo 28:19-20: “Nuko mugende muhindure abantu bo mu mahanga yose abigishwa, mubabatiza mu izina rya Data wa twese, n’Umwana n’Umwuka Wera, mubigisha kwitondera ibyo nababwiye byose. Kandi dore ndi kumwe namwe iminsi yose kugeza ku mperuka y’isi.”
Yesu yabwiye intumwa ze ati: “Ndi kumwe namwe kugera ku mperuka y’isi.” Yesu ari kumwe natwe hose! Ntabwo Imana yirirwa ahandi ngo itahe i Rwanda. Imana Nyamana yirirwa i Rwanda kandi ikaharara.
Inshingano nkuru y’abigishwa ni uguhaguruka bakagenda. Nyamara Yesu ntiyohereje abantu abonye bose : yohereje abo yagenzuye, bumva inshingano, babyize. Yabahaye inshingano mu buryo bw’itegeko. Si ukwinginga-iri niryo tegeko rya nyuma Yesu yahaye abigishwa be mbere yo gusubira mu ijuru. Kugira ngo umuntu abe umwigishwa nyawe wa Yesu agomba kumvira iri tegeko. Aba 11 bamaranye imyaka itatu na Yesu abigisha. Bigiye ku birenge bya Yesu maze bahinduka abigishwa. Mbere yo guhindura abandi ugomba kubanza ugahinduka wowe ubwawe. Tugomba kuba Itorero rihindutse kugira ngo rihindure abandi.
Kugenda ni ukujya kuvuga ubutumwa no kwigisha. Yesu yatanze ibigomba kwigishwa : « kwitondera ibyo Yesu gigishije ».
Iyo twaje mu giterane ntituba twaje gutembere ! Tuba twaje kugira ngo tuvugururwe kandi tuvugururane, tumenyane tubwirane amakuru. Umunyabwenge ni uhora ashaka kumenya naho umupfapfa we yibwira ko azi byose.
Dukwiriye kuba abigishwa nyakuri tukageza abantu ku musaraba. Dukwiye kuba abayobozi bakuze, bahindura abantu, dukwiye kwaguka, tukagenda hirya no hino, tukaba abavugabutumwa inyuma y’Itorero ryacu. Alitari igomba kujya hagati mu bantu, bishatse kuvuga ko tugomba gusanga abantu aho bari.
GUFUNGURA IGITERANE
Nyuma y’iteraniro ryo gushima Imana, Nyiricyubahiro Umwepisikopi mukuru yafashe umwanya wo gufungura igiterane ku mugaragaro. Yatangiye asobanura intego y’igiterane: “ kumenya Intego nkuru Kristo yahaye Itorero” yibutsa n’impamvu yo guhura kw’abapasiteri n’abasenyeri bose ba PEAR. Ni ngombwa kumenya ko uko Itorero rikura ari nako Satani arushaho kurigabaho ibitero agamije guteza amacakubiri, gusuzugurana, etc. Itorero ryacu ryarakuze, ubu rigizwe na Diyoseze 11. Ibyo rero bidutera kurushaho gusenga kugira ngo tuneshe ibitero bya Satani. Umwepisikopi mukuru yaboneyeho yakira abapasiteri bose akurikije amadiyoseze baturutsemo anerekana Umwepisikopi watorewe kuzayobora Diyoseze ya Shyira guhera mu kwezi kwa gatatu 2017 maze asoza atangaza ko atangije igiterane ku mugaragaro.
GUSOBANURA INTEGO Y’IGITERANE
Ibi byakozwe na Nyiricyubahiro Mgr Louis Muvunyi, Umwepisikopi wa Diyoseze ya Kigali. Yagize ati: Umuhamagaro w’Itorero urugarijwe, hari ingorane nyinshi. Isi irasaba ibisubizo ku bibazo byinshi byugarije Itorero. Imitima y’abana b’abantu irarwaye kandi n’imitima y’abari mu Itorero irarwaye ku buryo umuntu yagereranya Itorero n’ibitaro by’imitima. Ku ruhande rw’umubiri nabwo hari ibibazo: indwara zidakira, ubukene, etc. Itorero rirasabwa ibisubizo ku bibazo bya tewolojiya: ubutinganyi, abahindura ibitsina, abakuramo inda, abasambanya inyamaswa, abafasha abantu gupfa, abavuga ko umuntu yakomotse ku ngagi, gutandukana kw’abashakanye, etc. Imbere y’ibyo bibazo rero ni ngombwa ko twiyibutsa umuhamagaro w’Itorero: guhindura!
Tuzakomeza kubagezaho uko iki giterane kizagenda.


text: Icyo gihe abigishwa begera Yezu, baramubaza bati «Mbese ubona ari nde uruta abandi mu Ngoma y’ijuru?» Ahamagara umwana muto, amushyira hagati yabo, nuko aravuga ati «Ndababwira ukuri: nimudahinduka ngo mumere nk’abana, nta bwo muzinjira mu Ngoma y’ ijuru. Uwicisha bugufi wese nk’uyu mwana, uwo ni we usumba abandi mu Ngoma y’ijuru. Uwakira neza umwana nk’uyu ari jye agirira, ni jye aba yakiriye. Mwirinde kugira uwo musuzugura muri abo bato; koko rero ndababwira ko mu ijuru abamalayika babo badahwema kureba uruhanga rwa Data wo mu ijuru.


text:
Mu rwego rwo kwifurizanya Noheli nziza n’umwaka mushya wa 2019 Caritas ya Paruwasi Kigarama yahaye impano zitandukanye abatishoboye.
Padiri Mukuru wa Paruwasi ya KIGARAMA Mathias NSENGIYUMVA nyuma yo gutura igitambo cy’Ukaristiya yageneye Abakirisitu benshi bari bitabiriye iki gikorwa cy’umunsi wahariwe Caritas ubutumwa bukubiye mu ivanjiri ntagatifu igira iti “Yezu yemeye kudukunda kugeza ku ndunduro, namwe rero abagize Caritas mukwiye gukunda kugeza ku ndunduro”.
Jean NTAKIRUTIMANA, umukozi wa Caritas Rwanda yageneye abitabiriye uyu munsi ijambo ryo muri Luka 10, 29 “Nyamara we, kugira ngo yikure mu isoni, abwira Yezu ati “Ariko mugenzi wanjye ni nde?” bituma aboneraho kubashimira ko bemeye kwigomwa imirimo yabo ibinjiriza, bakaza kwifatanya muri icyo gikorwa.
Yabanje kubereka icyo Caritas ku rwego rw’igihugu ari cyo, ndetse n’amashami atatu y’ingenzi ikoreramo: imibereho myiza,Ubuzima n’Amajyambere.
Yabibukije kugira umutima utanga ufasha abakene, abereka ko umuntu wese mu buryo afite ashobora kwirenga akareka kwikunda agatanga muri duke afite.
Aha akaba yababwiye ko hari icyifuzo cy’uko abakozi bakwishyira hamwe bakagira icyo batanga mu byo babona, maze bagafasha abakene.
Yagaragaje imwe mu mishinga Caritas Rwanda ikorera muri ako gace harimo umushinga wa “USAID Gimbuka” umushinga ugamije gufasha imfubyi gukomeza kwiga, ababyeyi ndetse n’abapfakazi.
Abamenyesha ko hashize igihe ukora ariko ko wongerewe indi myaka 5, ukaba uzageza muri 2020. Yabatangarije kandi n’undi mushinga mushya witwa “Dreams” nawo ugenewe kwita no gufasha abakobwa bari mu kigero cy’imyaka 10-18, aboneraho no gusaba Caritas ya Paruwasi ubufatanye muri icyo gikorwa.
MUTABARUKA Jean Baptiste n’umugenerwabikorwa wa Caritas afite umugore n’abana batandatu, atuye muri Santarari ya Nyamatete, yatanze ubuhamya bw’ibyo Caritas ya Paruwasi imaze kumukorera birimokumwubakira inzu y’amabati 20. Yavuze ko yari afite akazu gato k’akaruri yabanagamo n’umuryango we ugizwe n’abantu umunani.
Yaje guhura n’ikibazo cy’imvune bikomeye amara igihe atabasha gukorera urugo rwe ariko Caritas iramugoboka abasha gukomeza kubaho.
Mu gitambo cy’Ukaristiya kandi hakozwe umutambagiro w’ituro ryatanzwe n’abagize Caritas zo mu ma Santarari agize iyo Paruwasi maze Padiri ariha umugisha.


text:
Najyaga mbura ubwenge buri gihe yabaga yaje kunsura ghetto umunsi umwe rero niha akanyabugabo njya kumusura! Nasanze ari n'ibindi byuki muri salon ubwo arakingura 2raganira mbatera story zahe n'izahe barishima bataha banyishimiye (ubundi njye nzi kuganirira mukavuyo) hashize nk'isaha bamusezeraho (niba yarabirukanye kwa jeux ibyo ntubimbaze) nanjye nahise ngira ubwoba nshaka gusezera ahita abibona ntaravuga arambwira ngo ba uri kureba movie mbaherekeze ndaje, narategere araza ariko story mpita nzibura hafi kubara amabati, yahise aza anyicara kubibero amfata kurutugu andeba mumaso ampa agabzu ku itama mpita......
>>
>>
>>
>>
:
.
.
.
Ndamubwira ngo:
.
.
"URI KUNKINGIRIZA CHRY REKA NIREBERE MOVIE"
>>describe me in one word
Video Abakobwa Beza
Umuhungu w'ikigwari
Najyaga mbura ubwenge buri gihe yabaga yaje kunsura ghetto umunsi umwe rero niha akanyabugabo njya kumusura! Nasanze ari n'ibindi byuki muri salon ubwo arakingura 2raganira mbatera story zahe n'izahe barishima bataha banyishimiye (ubundi njye nzi kuganirira mukavuyo) hashize nk'isaha bamusezeraho (niba yarabirukanye kwa jeux ibyo ntubimbaze) nanjye nahise ngira ubwoba nshaka gusezera ahita abibona ntaravuga arambwira ngo ba uri kureba movie mbaherekeze ndaje, narategere araza ariko story mpita nzibura hafi kubara amabati, yahise aza anyicara kubibero amfata kurutugu andeba mumaso ampa agabzu ku itama mpita......


text:
Sainte Famille Hotel ni imwe muri Hotel nziza kandi zakira abakiriya bayo neza ibafitiye kandi aho kurara heza.
Iyi Hotel yubatse mu mugi rwagati, munsi ya Kiliziya y’umuryango Mutagatifu, (Sainte Famille) igizwe n’ibyumba 67 biri mu byiciro bitandukanye. Ifite sale z’inama harimo na sale ishobora kwakira abantu hagati ya 600 na 700. Ifite kandi izindi sale ebyiri ntoya zishobora kwakira abantu hagati ya 50 na 80 kandi ku biciro byiza. Ifite kandi Uburiro (restaurant) inogeye ijisho n’igikoni kiri ku rwego mpuzamahanga aho umuntu azajya ahabwa amafunguro atetse uko abyifuza.
Iyi Hoteli itangiye mu gihe Kiliziya mu Rwanda yitegura ibikorwa bitandukanye birimo inama mpuzamahanga izahuza Abepiskopi baturutse mu bihugu by’Afurika bivuga ururimi rw’Igifaransa n’abapadiri bashinzwe amashuri Gatolika. Ije kandi mu gihe u Rwanda rwitegura inama mpuzamahanga yo kurwanya icyorezo cya Sida (ICASA ), ndetse n’Inama y’ibihugu byibumbiye mu muryango w’ibihugu bikoresha ururimi rw’icyongereza “Common Wealth”. Arikidiyosezi ya Kigali ikaba ivuga ko yiteguye gutanga umusanzu wayo mu kugaragaza isura nziza y’u Rwanda.
Tariki ya 05 /11/2019, yafunguriye amarembo abifuza kuyigana, inabizeza kuzarangiza neza ubutumwa bwayo bwo gucumbikira abagenzi bagataha baguwe neza.
Myr Antoine KAMBANDA, umushumba wa Arkidiyosezi ya Kigali, yagaragaje bafungura ku mugaragaro iyi Hoteli yaboneraho kumenyesha ababyifuza bose ko amarembo afunguye kandi ko serivisi z’ingenzi zose zihari.
Yagize ati: “Gutangira ntabwo byari byoroshye. Twihaye uku kwezi twiyemeza ko byanze bikunze tuzatangira. Twatangiye rero. Ibyibanze byose bikenerwa muri iyi Hotel birahari n’ibindi bizagenda biza. Iyi Hoteli ni hotel y’umuryango mutagatifu, ni iyanyu n’umuryango wanyu. Mwese murakaza neza. Sainte Famille irabakiriye”.
Myr Antoine Kambanda, yasabye abakozi b’iyi Hotel kuzarangwa no kwakira neza abashyitsi kuko ari umuhamagaro n’umurage Kiliziya yahawe na Kristu. Yagize ati: “Gucumbikira no kwakira abagenzi biri mu murage wacu nka Kiliziya. Yezu yaravuze ati naje ndi umugenzi urancumbikira. Ndetse na Bikiramariya ubwo yari ku nda bamwimye icumbi yakirwa n’abashumba. Twibuke rero ko kwakira no gucumbikira abagenzi biri mu murage wacu. Ni yo mpamvu tubyitaho kandi tukabyitwararika. Tukabikorana umutima w’urukundo aho turi hose no mu bikorwa byacu”.


text:
YEGOB.RW yabazaniye gahunda nshya yo kujya ibagezaho amafoto y’umukobwa uteye neza w’icyumweru, uyu mukobwa bikaba bishoboka ko yazajya aba asanzwe ari umustar cyangwa se asanzwe ari umuntu usanzwe ariko bitewe n’uburyo ateye tukamwandikaho. Bikaba kandi bishoboka ko yaba ari umunyarwanda cyangwa umunyamahanga.Ndetse nawe wabona aya mahirwe mu gihe waba ubyifuza kuko icyo bigusaba ni ukutwandikira kuri instagram.
Umukobwa uteye neza w’iki cyumweru (The sexiest girl of the week,TGW ) rero akaba ari Miss  Bagwire Keza Joannah
Miss Joannah akaba yarabaye Nyampinga uhagarariye umuco mu rwanda mu mwaka wa 2015.
Dore amafoto akwereka imiterere ya Miss Keza Joannah :


text:
Kuri uyu munsi wa 6 wo gusura igihugu cya Israel ariko akaba ari umunsi wa 7 kuva tuhageze twasuye imva ya Yesu, n’ahantu umukristo wese afitiye amatsiko yo gusura cyane ko niyo wabanje gusura ibindi bice ukaba utaragera muri iyi mva uba wumva umutima udatuje.
I saa yine n’igice twari tuhageze tuvuye mu butayu bwa Yudaya aho twari twaraye mu mudugudu w’Abayuda, tukihagera twakiriwe n’Umwe mubashinzwe gufasha abaje gusura imva ya Yesu, n’umusaza ukomoka muri Suede ubona afite ubuntu bw’ Imana cyane ko yaduhaye ubuhamya bw’icyo Yesu yakoze mu buzima bwe.
Ifoto igaragaza umusozi wa gologota neza yafashwe 1800
Yatangiye adusobanurira uko kuri uyu musozi wa Golgota ariho Yesu yababwe akaba yarashyinguwe hafi yawo, cyane ko hari ibimenyetso bibigaragaza aha ni mu murima wa Simoni umu Alimatayo umwe wagiye gusaba umurambo wa Yesu ngo awushyingure.
Aho bengera Vino hakaba hari n’iriba
Yari umukire cyane. Harimo Iriba ry’amazi, aho bengeraga inzabibu, uwo musozi ufite ishusho imeze nk’ igihanga cy’Umuntu, ikindi nuko ari ku nzira imanuka iva i Yerusalemu, ikindi nuko bahamya ko ariho abaroma baciraga abantu urupfu rubi rwo guterwa amabuye bagahamya ko ari naho na Stefano bamutereye amabuye.
Ni ukuri imva ya Yesu irarangaye yarazutse
Yarazutse
Nyuma yo gusura ibimenyetso bigaragaza urupfu rwa Yesu twabashije kwinjira mumva ya Yesu nubwo biba ari akanya gato kuyinjiramo bitewe n’ubwinshi bwahasura uhita wibuka icyo urupfu rwa Yesu rwakoze mu buzima bwacu.
Twakoze igaburo ryera
Twasoje dukora igaburo ryera ibi bikaba ari umuco wa buri bantu baje gusura iyi mva ya Yesu ikindi n’uko uhahurira n’abantu bavuye mu bihugu byose byo ku isi, baririmba indirimbo zitandukanye, abandi baba bahari bicaye basoma ijambo ry’ Imana.
Igikombe bitwa Gehinomu
Tuhavuye twabonye igikombe cyitwa Bene Hinomu ariho Bibiliya yita Gehinomu aha hatambirwa ibitambo by’abana bigakorwa n’abanyamahanga bafite iyi mico mibi yo gutamba ibitambo by’abantu batambiraga ikigirwamana cyitwaga moleki.
Ubu buvumo nibwo Abungeri babagamo
Twasuye Beterehemu. Twatangiriye aho Malayika yiyerekeye abashumba b’ intama igihe bari baraririye umukumbi nijoro akabazanira inkuru nziza y’ivuka rya Yesu Kristo. Urebye ubuvumo babagamo bugaragaza ukuri kw’ibyabaye kuko kugeza iki gihe winjiyemo ubona ko bwari ubuvumo bajyaga bacanamo. Hejuru hagaragaza umukara w’ahantu hajyaga hacanwamo umuriro,
Aha hari inyenyeri niho Yesu yavukiye
Aha niho umuvure winka bashizemo uruhinja wari uri
Aya makuru nimpamo
Twasuye kandi aho Yesu yavukiye. Twabonye ubuvumo yavukiyemo n’ahari hari umuvure bamuryamishijemo cyane ko bibiliya igaragaza neza ko abantu bimye icumbi Mariya na Yosefu bigatuma avukira mu muvure w’inka.
Iyi ifatwa nka Jenoside yakorewe aba bana bazira kuvuka kwa Yesu
Ubuvumo burimo ibisigazwa by’abana b’abahungu Herode yishe ashakisha Yesu
Ikibabaje kuruta ibindi twasuye urwibutso rw’ abana bishwe na Herode amaze kumva ko havutse Umwami . Yishe abana b’abahungu kuva ku myaka 2 kugira ngo na Yesu nawe apfemo. Ubona biteye umubabaro ibi bigaragaza ko ibyo Bibiliya ivuga ari ukuri.
Ikindi ibyabereye aha byemezwa n’isi yose cyane ko INESCO ifata aha hantu nk’inzu ndangamurage kuko kuva mu kinyejana cya 3 hari ibimenyetso bitigeze bihinduka na rimwe.
Agakiza.org turakomeza kubakurikiranira uru rugendo kandi tubamenyesha ko abifuza gusura igihugu tubibafashamo baba abashaka kwiga ubuvuzi buteye imbere, ubuhinzi, abanyepolitike, abacuruzi aba bose bakora amahugurwa y’iminsi 15 muri Israel bagahura n’inzobere zo muri iki gihugu. Abifuza kujya gusenga bo bakora urugendo rw’ iminsi 10 kandi bagataha bafite umugisha w’ Imana.
Pastor [email protected] i Yerusalemu


text:
Harakaza neza iterambere n’ikoranabuhanga byahinduye ubuzima bwa benshi bigahindura n’uburyo ibintu bikorwamo, gusa akenshi ni ukoroshya ubuzima.
Byisumbuyeho kuva haza telefone zigezweho zizwi ku izina rya “Smartphones” ni akarusho kuko hari ibintu byinshi byiza ziba zifite usanga byakenerwa cyane mu buzima busanzwe.
Aho wakura ubundi bumenyi: Ifashe na Menya
Muri bwa buryo Menya igomba kugufasha, hano hari applications 10 twumva zagufasha koroshya akazi kawe ari nayo mpamvu twumva byaba byiza ubaye uzifite muri telephone yawe.
Icyiza cy’izi zose ni uko wazibona aho ariho hose, haba muri Android cyangwa iPhone rero ntugire ikibazo cya telephone. Icyakora zisaba umwanya, zimwe na zimwe zigasaba na interineti.
#10 Shazam
Shazam ni application ikoranye ubuhanga mpimbano (Artificial Intelligence), iyi igufasha kumenya izina ry’indirimbo cyangwa se filime wumvishe hafi aho.
Ni ukuvuga ngo ikurinda kwa kujyenda ubaza abantu bose amazina y’indirimbo wumvishe, mbese yoroshya ubuzima.
Android: Shazam
iPhone: Shazam
#9 Audiomack
Ni application yoroheje ariko burya ikora akazi gakomeye cyane ku bantu bakunda imiziki, igufasha gutunga imiziki yose ushaka muri telephone.
Ikiza cya Audiomack ni uko iyo umanuye (download) indirimbo itajya iza ahabonetse hose, ahubwo uzibona muri iyo application bitagusabye igihe ujya kuzishakisha, kandi ubonaho indirimbo amamiliyoni n’amamiliyoni.
iPhone: Audiomack
Android: Audiomack
#8 Gmail
Niba udafite Email urabura iki ngo uyigire? Gusa nizeye ko uyifite. Gmail rero yo igufasha gukoresha email yawe ku buryo bworoshye utifashishije browser.
Indi nkuru: Gukura igice cy’inyuma (background) mu ifoto
Navuga ko iyi ari imwe muri applications zoroha kuzikoresha kubera ko iyo uzi kwinjira muri email kuri browser na application ni kimwe.
iPhone: Gmail
Android: Gmail
#7 Tap&Go
Niba utuye mu gihugu cy’u Rwanda amahirwe menshi ni uko ufite ikarita y’urugendo ya Tap&Go, iyi karita utayifite ntiwabona uko ujyenda mu modoka rusange (public transport).
Iyi application igufasha kureba no gushyira amafaranga ku ikarita yawe utiriwe uva ku murongo cyangwa ujyendajyenda ushakisha umwe mu bantu bashyira amafaranga ku ikarita.
iPhone: Tap&Go
Android: Tap&Go
#6 Zoom/Webex
Muri ibi bihe twugarijwe n’icyorezo cya Koronavirusi, wasangaga ibigo n’abakoresha batagikorera mu biro byabo ahubwo bakoresha ikoranabuhanga kugira ngo inama zibe.
Rero kubera ko imashini atari igikoresho gitwarika byoroshye; iyo ufite Webex na Zoom wakitabira inama mu buryo bw’iyakure (online).
#5 Google Drive
Nakubwira ko iyi application ari imwe muzo ucyeneye cyane, niba udashaka ko telefone yawe ijyaho ibintu byinshi kandi ukibikeneye.
Drive icyo igufasha ni ukubika amadosiye n’amafoto byawe kuri Google ku buntu kandi bitakugoye. Ikindi kiyongeraho ni uko byizewe nta kuvuga ngo uzayabura! Igihe cyose ugifite email yawe (Gmail).
iPhone: Google Drive
Android: Google Drive
#4 WordWeb
Ubyizere rwose, iyi ni imwe mu nkusanyamagambo (Dictionary) wabona zizewe kuri interineti. Niba uhuye n’ijambo udasobanukiwe nta interineti ufite irabigufasha.
Iyi WordWeb irimo amagambo arenga ibihumbi ijana na mirongitandatu (160,000) n’ubusobanuro bwayo. Byumvikana ko ari ingirakamaro.
iPhone: WordWeb
Android: WordWeb
#3 Adobe Scan
Kimwe mu bintu bigora abantu benshi muri iyi minsi ni ukubona amadosiye ari sofuti (Soft). Bisaba ngo ufate urujyendo ujye aho babigukorera banaguciye amafaranga.
Indi nkuru: Guhindura PDF muri Word
Kuki ubundi utabyikorera? Nta mpamvu, kubera ko Adobe Scan icyo ikora ni ugufata amadosiye yawe ari hadi (hard copy) ikayahindura sofuti (soft copy) mu buryo bworoshye cyane.
iPhone: Adobe Scan
Android: Adobe Scan
#2 MyMTN na MTN MoMo
Izi ni applications ebyiri (2) ariko ntakabuza rwose kuzitunga ni ingirakamaro niba udakunda uburyo busanzwe bwo gukoresha MTN.
Mu busanzwe twifashisha kode (*182#, *131#,… ndetse n’izindi) ariko MyMTN na MTN MoMo zo siko zikora ahubwo bakwereka amakuru yose yerekeranye na Simu kadi (SIM Card) yawe mu buryo bworoshye, byaba amafaranga yo guhamagara, aya MoMo n’ibindi byinshi.
#1 Google Docs
Hanyuma indi application ukeneye ni Google Docs, iyingiyi igereranywa cyane na Microsoft Office kubera ko bikora imirimo isa. Nayo igufasha kuba wakora akazi kose kajyanye no kwandika kuri telefone yawe.
Iyo ufite interineti urayifashisha ukandika dosiye ushaka ukaba wanabasha kuyikoresha utagombye gukenera interineti, ikaba yakira n’amadosiye ari mu bwoko bwa Excel, Word na PowerPoint.
iPhone: Google Docs
Android: Google Docs
Umusozo
Ntatinze, urabona ko izi applications zose uko ari icumi (10) buri yose ifite icyo yagufasha mu buzima bwa buri munsi; mu kazi, mu myidagaduro ndetse n’ahandi hatandukanye.
Rero nakugira inama yo gutunga izi applications muri telefone yawe kuko ari ingenzi kandi ziboneka kuri App Store (iPhone) na PlayStore (Android).
Ni izihe applications se wowe ubona zibura muri iyi nyandiko kandi ari ingenzi cyane ku bantu bose bafite telefone zigezweho? Duhe igitekerezo cyawe muri comments, urakoze!
Niba ukunda inyandiko za Menya ushobora kwiyongera kuri lisiti y’abasomyi b’iyi site mu ugashyira email yawe munsi y’aha.


text:
Nyuma y’imvururu nyinshi zagaragaye mu mikoranire ya Vestine na Dorcas na MIE basohoye indirimbo nshya nziza cyane bise ’Ibuye’ isubizamo abantu ukwizera, ikaba ishingiye ku nkuru yo muri Bibiliya ya Dawidi uburyo yishe Goliyati kandi yari umugabo usuzuguritse imbere y’uyu mugabo watitizaga amahanga.
Aba bana basohoye iyi ndirimbo “Ibuye” nyuma ya Adonai imaze kurebwa n’abarenga miliyoni kuri youtube ya MIE Empire yakunzwe n’abatari bake kuva ikimara gusohoka kuko ukwezi kumwe imaze isohotse imaze gutangwaho ibitekerezo birenga 1900.
Umuvugizi wa MIE , Irene Murindahabi maze Iminsi ateguza abantu batandukanye kwifata amashusho bari kubyina igisirimba bashaka mu bukangurambaga yashyiraga ku mbuga nkoranyambaga ze yise ’Ibuye’ ntihagire umenya ibyo yari yashatse gusobanura.
Vestine na Dorcas hamwe n’umujyanama wabo Irene Murindahabi bakimara gushyira umukono ku masezerano
MIE Empire ya Irene Murindahabi niyo yafashije aba bahanzi kazi bakora umuziki wo kuramya no guhimbaza Imana kuva bagitangira kugeza abanyarwanda babamenye mu ndirimbo zakunzwe zirimo nka Nahawe Ijambo, Papa n’izindi, ubu bakaba ari bamwe mu bahanzi bakora indirimbo zo kuramya no guhimbaza Imana bakunzwe cyane.
Iyimvire aka karirimbo keza


text:
Abakobwa benshi bakunda kwihutira gushaka abagabo ahanini batazi n’ubuzima bagiye kwinjiramo uko bumeze. Ni nayo mpamvu muri iki gihe hasigaye habaho gutandukana kw’abashakanye, urugo rutamaze kabiri.
Kwinjira mu byo basa nk’aho batazi kandi batanagishije inama abakuru ku ruhande rw’abakobwa ni byo ahanini bitera iki kibazo kuko umugore bavuga ko ari we ‘Mutima w’urugo’.
Gushaka no kubaka urugo ni iby’abantu bamaze gukura, atari mu myaka gusa ahubwo no mu ntekerezo. Kubaka urugo ugashaka umugabo ni ikintu cyiza cyane buri wese yakwifuza ariko iyo bihubukiwe bishobora kugutera igikomere kirenze uko wabyiyumvisha.
Izi ni impamvu 7 zituma abakobwa bihutira gushaka abagabo rimwe na rimwe imburagihe nk’uko byatangajwe n’urubuga Elcrema rutanga inama ku rukundo:
1.Gusiganwa n’imyaka
Iyo umukobwa ageze mu myaka 22, akenshi ahita atangira gutekereza gukora ubukwe agashaka umugabo cyane ko n’imyaka y’ubukure aba ayifite kandi n’amategeko abimwemerera. Abakobwa benshi bishyiramo ko nibura bagomba kurongorwa bafite imyaka nibura 25.
Iyo irenze, batangira kugira ubwoba ko bagiye kugumirwa. Iyo umukobwa atangiye gukorera ku bwoba bw’imyaka, ni hahandi usanga ahisemo nabi uwo bazarushinga cyangwa agahubuka mu buryo buziguye cyangwa butaziguye.
2.Gukora ubukwe
Abasore benshi ntibaha cyane agaciro gukora ubukwe (Marriage). Siko bimeze ku bakobwa. Gukora ubukwe ni cyo kintu umukobwa aba yumva cy’ingenzi mu buzima bwe. Uzarebe umukobwa watashye ubukwe bwa mugenzi we, umwegere umubaze uko yumva amerewe. Azagusubiza ko na we yumva ashaka kurongorwa. Imbaraga nke z’abagore ni uko bagira amarangamutima cyane. Bahumwa amaso n’ibirori bakibagirwa ko ubukwe nyabwo butangira bukeye bwaho.
Kwambara ikanzu yera kuri bo ni cyo gisumba ibindi mu buzima. Ese kwihutira gukora ubukwe, ntimumarane kabiri byaba bimaze iki?
3.Igitutu cy’umuryango
Abagore benshi bakunda gushyira igitutu ku bakobwa babo. Ni mu gihe, aho abagore bava bakagera bagira imico ijya gusa. Ugasanga umugore arahoza umwana we ku nkeke ngo nagire arongorwe akeneye guterura umwuzukuru we. Ntiyibuke ko isi igenda ihinduka, ingo z’ubu zisigaye zihura n’ibigeragezo byinshi ugereranyije no ha mbere.
Ni bangahe uzi bubakiye ku gitutu cy’ababyeyi, umuryango cyangwa rubanda, bahisemo neza abagabo, bakaba babanye neza? Gushaka umugabo umukobwa abitewe n’igitutu cy’abantu, byanze bikunze akora amakosa, bikazamuviramo gusenya cyangwa kubaho nabi mu rugo rwe.
4.Na kanaka tungana yararongowe
Kuba mugenzi we bangana cyangwa aruta imyaka yarashatse umugabo, umukobwa ahita yumva na we byanze bikunze agomba kurongorwa. Umukobwa ubonye mugenzi we arongowe ,we agasigara , abibonamo igisebo kukuba na we ubwe atararongorwa. Gushaka kugira uko undi agize, bituma yinjira no bintu atazi iyo biva n’iyo bigana. Amahirwe yundi siyo yawe kandi baca umugani mu kinyarwanda ngo ‘uwitonze akama ishashi’.
5.Umugabo ‘ukize’
Uzakore iperereza ryawe kugiti cyawe , ubaze abakobwa muziranye, umugabo baba bifuza kurongorwa na we uko yaba ameze. Ntuzatungurwe no kumva benshi bagusubije igisubizo cyenda gusa. “Ndashaka kurogorwa n’umugabo ukize”. Iyo rero umukobwa ahuye n’umusore ukize (ufite uko yifashije) akamusaba kubana, ni amata aba abyaye amavuta. Akiyibagiza ko ubukire ataribwo buzana umunezero mu rugo. Niba atari byo, uzambarire imiryango ikize cyane uzi ibanye mu mudendezo.
6.Kugira abana hakiri kare
Buri nzozi z’umukobwa ni ukubyara , agaheka. Buri mukobwa aba afite mu nzozi ze uko ubuzima bwe bupanze :Kwiga akarangiza amashuri, akabona umugabo, ubundi akabyara abana akarera. Ntibiyibagize ko hari igihe byanga, ayo mashuri ntuyarangize, wayarangiza ntubone umugabo, wenda wanamubona ntimubone urubyaro. Ibyo ntibiba mu nzozi no mu ntekerezo z’abakobwa. Gushaka kwibaruka nabyo twabishyira mu bituma abakobwa bihutira kurongorwa imburagihe.
7.Urukundo
Iyo umukobwa usa nukuze akundanye n’umusore ,aba yumva ntakindi cyakurikiraho uretse kumurongora akamugira umugore. Atitaye ku myaka n’ubukure afite, iyo amusabye ko bakwambikana impeta si aho aba amukuye. Gukundana n’umusore ntibivuga kubana. Kugira ngo umuntu umuhitemo ko muzamarana ubuzima bwose usigaje ku isi bisaba kubyondera cyane.
8.Gupfundura agaseke
Kuba abakobwa bubu abenshi batakigira rutangira nabyo biri gutuma abakobwa bashaka abagabo igihe kitaragera. Iyo umukobwa ahaye ibanga rye umusore (Ubusugi bwe) cyangwa se baryamanye muri rusange akumva araryohewe, ahita yibeshya ko nibagera mu rugo bizaba ari umunyenga gusa, ntiyibwire ko wenda byanahinduka, ko kubaka urugo atari imibonano mpuzabitsina gusa, agahutiraho ngo arongorwe.
Byaruta kubaho uri ingaragu yishimye (Happy single)kuruta kuba umugore wazonzwe n’ibibazo. Gushinga urugo hari abo bibera paradizo yo ku isi abandi bikababera nk’umutwaro uremereye.
Umukobwa ushatse imburagihe ashobora kuzabihirwa n’urugo akicuza bitagishobotse kubera ko yinjiye mu isi atazi uko imeze, atabanje gutekereza neza ibyo agiyemo,..Kurebera ku bandi, guhitamo nabyo bishobora kuzaguta ku gasi.
Hitamo neza, wihutiraho, wigendera ku gitutu cy’umuryango,niba ushaka kuzubaka rugakomera. Baza abakuru (abo wizeye ko batakuroha)ubundi umenye icyo ukwiriye gukora igihe ufite ibitekerezo byo gushaka umugabo imburagihe. N’ubwo ntawe udakorwaho n’ibibazo ariko ibibazo byo mu ngo ,abagore nibo bigiraho ingaruka cyane ugereranyije n’abagabo.


text:
Shalom
Ukwezi kwiza kwa Mata kuri mwese
Jye n’umuryango wanjye hamwe n’umuryango mugari wa AWM na ZTCC, tubifurije kuzaba mu bikari by’Uwiteka mukagubwa neza.
Kuzababere ukwezi ko kuramya no guhimbaza bivuye mu ndiba z’imitima nk’uko Dawidi yabikoraga akanezeza Uwiteka, nawe akamwita umukundwa.
Uku kwezi twibukamo byinshi byashenguye imitima yacu, kuzatubere igihe cyo gushima Imana tuvuga imirimo itangaje yadukoreye ndetse twibuka ko Yesu yongeye kuzukana natwe.
Ntuzatinye kuko aho uzaca hose, Yesu muzahacana. Mu marira no m’umunezero wawe, azakubere inshuti nziza akube hafi kuko ntakibi kizakwegera. Yarazutse ndetse yanesheje urupfu n’ikuzimu k’ubuzima bwawe.
Ibihe byose tuzahura nabyo muri uku kwezi, tuzige kwegera Imana no kuyishima dutanga ubuhamya bw’amashimwe y’ibyo Imana yadukoreye.
Kuramya no guhimbaza niyo ntwaro yo gutsinda kwawe mu bihe bigoye. Uzacane igicaniro cyo kuramya m’umutima wawe kandi kizanezeze Umuremyi wawe.
Uwiteka ahaze umutima wawe indirimbo nshya kuko waremewe kumuhimbaza mu masengesho, mu ndirimbo no mu bikorwa byawe.
Ubuzima bwawe bube umugisha kubakuzengurutse, wuzure imbaraga nk’izari muri Pawulo na Sila. Amashimwe no guhimbaza kwawe bizagere k’umuryango wawe, igihugu cyawe n’itorero ryawe.
Uwiteka abakomeze abarinde kandi ahaze imitima yanyu ibyiza.


text:
Abikorera babarizwa mu karere ka Muhanga ku bufatanye naka karere bagiye gutaha isoko rya kijyambere bubatse muri uyu mujyi ahahoze Oprovia mu mpera z’ukwezi k’Ukuboza 2020
Kimonyo Juvenal umuyobozi w’Urugaga rw’Abikorera mu karere ka Muhanga yabwiye itangazamakuru ko iri soko rigeze kuri 70% kandi ko imirimo irimo kugenda neza ndetse bizafasha abacuruzi gukorera ahantu heza,ubukode ntabwo buzaba buhanitse.
Yagize ati"Iri soko ryacu rigeze kuri 70% byuyu mushinga turanishimira ko ibikorwa byacu birimo kugenda neza nditse twiteze ko abikorera bose bakorera mu isoko rishaje bose bazahabwa aho bagomba gucururiza mu gihe tuzab twatashye uyu mushinga kandi ntibazagire impungenge kuku ibiciro by’ubukode ntibizaba bihanitse".
Ikindi nuko dutangira uyu mushinga nk’abashoranari muri MIG (Muhanga Investiment Group) twari benshi ariko bamwe bagenda gake ariko twamaze kubona abandi bashaka kugaruka kwifatanya natwe ku buryo nta gisibya biragenda turimo gutekereza indi mishinga migari twakora.
Muneza Dominique avuga ko isoko yakoreragamo rishaje kandi kubera iterambere ry’igihugu kiganamo nabo bari bakwiye ahantu heza ho gukorera kandi bizabafasha kongera ingano yibyo bacuruzaga.
Yagize ati" Murabona uko iterambere rigenda rizamuka mu bikorwa bimwe na bimwe gusa nkiri soko twakoreragamo rirashaje cyane ku buryo muri iri soko ririmo kubakwa tuzabonamo ahantu hagari ho kwagurira ibokorwa byacu kandi hari n’abazabona akazi kandi bizanahindura isura y’umujyi".
Umuyobozi w’Akarere ka Muhanga,Kayitare Jacqueline avuga ko umugabane w’aka karere bagomba gutanga asaga miliyoni 744 akemeza ko hari ayo bamaze gutanga ayo twasabwaga bikazahindura isura y’umujyi naba bazahakoresha bakazakorera ahantu heza n’ababagana bakajyayo kuko hakwiye gukorerwa.
Yagize ati" Umugabane wacu urenze gato miliyoni 744 ndetse hari ayo twamaze gutanga tukaba twishimira ko isura yuyu mujyi irimo guhinduka cyane kugirango n’abazahakorera bizababere byiza kurushaho batere imbere"
Uyu mushinga wo kubaka isoko rigezweho rya Muhanga (Muhanga Modern Market) hagati y’abikorera naka karere mu mwaka wa 2015 ugomba gusozwa mu myaka 3 uka waragombaga gutwara asaga miliyari 4.691.579.312 z’amafaranga yu Rwanda ariko akarere kamaze gutangamo miliyoni 416 muri 744.236.896 z’amafaranga yu Rwanda angan na 15% by’umushinga.
AKIMANA Jean de Dieu@rdn -Muhanga


text:
« Ubwigenge na Repubulika nyayo ni ugushyira imbere inyungu rusange » Padiri Mutarambirwa
Tariki ya 02/07/2017, Ubwanditsi
Guharanira imibereho myiza y’abanegihugu nta n’umwe bitareba. Ntibikwiye guharirwa gusa abanyapolitiki. Urebye iyi ni yo mpamvu ituma hari n’abihayimana birinda kurebera gusa ibikorwa n’abategetsi, ahubwo na bo bagira icyo bavuga ku mibereho y’abenegihugu, n’icyatuma bamererwa neza, bitari kuri roho gusa ahubwo no mu mibereho isanzwe. Padiri Athanase Mutarambirwa, ni umwe mu bajya bafata akanya bakavuga icyo batekereza. Ni muri urwo rwego yavuze icyo atekereza ku munsi w’Ubwigenge bw’u Rwanda wizihizwa tariki ya 01 Nyakanga 2017.
Asanga buri munyarwanda azamererwa neza kurushaho, nihazirikanwa ko Ubwigenge na Repubulika bikwiye gufasha abenegihugu kuzamurwa bose mu mibereho myiza, buri wese agahabwa uburenganzira bukwiye ikiremwamuntu.
Ibi bishoboka iyo abategetsi bayoboye mu nyungu rusange, birinda kurengera no gutandukira bakoresha ububasha bahwe mu nyungu zindi, aho ushobora kubasanga mu bikorwa byo kwikubira gukabya kwikunda, no kurenganya abandi.
No Comments Yet
Laisser un commentaire
Vous devez être connecté·e pour rédiger un commentaire.